Fidagarrienak erizainak eta botikariak — Eibar.ORG | Eibarko peoria\nHemen zaude: Hasiera / Blogak / Prospektiba / Fidagarrienak erizainak eta botikariak\nFidagarrienak erizainak eta botikariak\nEneko Astigarraga 2004/12/08 21:11\nAurreko egunetako Lanbide Heziketarako Plangintza Estrategikoa eta Langileen perfil berrien eskaerei buruzko mezuak idatzi ditudala eta, profesioen inguruan nabegatzen ibili naiz.\nHorrela, AEBetan Gallup inkesta etxeak urteetan - gutxienez, azkenengo 30 urteetan - egiten duen ikerketa batera ailegatu naiz: ogibide edo profesio ezberdinak eskaintzen duten konfidantza maila ematen duena.\nGallup-en ikerketa horren arabera, erizainak dira hiritarrei konfidantza maila handiena eskaintzen dieten profesionalak (%79). Botikariek ere maila altua lortzen dute, % 72a.\nEz dakit duela gutxi Bilbon egin zen Euskarazko Kazetaritzaren I. Kongresuan gaia jorratu zuten, baina informazioa ematera zuzentzen diren pare bat lanbide, Telebistarako kazetaritza eta prentsa idatzitarako kazetaritza, oso konfidantza maila eskasa lortzen dute: %23 eta % 21a ! Urriegia dirudi sinesgarritasuna trasmititu behar dituzten lanbideentzat.\nHala ere, okerrago daude konfidantza mailaren ranking horretan auto-saltzaileak, %9, publizitatearen profesionalak, %10, edo abokatuak %18a.\nEsan bezala, emaitzak Gallup-ek AEB-etan egindako ikerketa batekoak dira, azaroaren 19 eta 21 bitartean, telefonoz egindako inkesta, 1.015 pertsonetako lagina batekin eta %3ko errore-marjinarekin.\nHemen emaitzak berdinak izango ote direnaren zalantzarekin geldituko gara. Edo... frogatzeko baino ez bada, erizainak ipiniko ditugu bozeramaile, egunkari erredakzio buru edo telebista aurkezle lanetan?


Kultur ekintza ugari antolatu dituzte uztailerako 'Azpeitia bizi' lelo hartuta - Azpeitia - uztarria.eus\nKultur ekintza ugari antolatu dituzte uztailerako 'Azpeitia bizi' lelo hartuta\nMaialen Etxaniz 2021-07-08 12:04\nKantujirako kideak, artxiboko irudi batean.\nAzpeitiko Udalak eta hainbat eragilek ekintzak antolatu dituzte datozen asteetarako. Besteak beste, kontzertuak, hondarrezko eskulturen tailerra eta magia ikuskizuna antolatu dituzte uztailaren 27a bitarterako. Egitarau horren barruan, gaur arratsaldean Kantujirako kideen emanaldia izango da plazan.\nAzpeitia bizi lelo hartuta, askotariko kultur ekintzak antolatu dituzte Azpeitiko Udalak eta zenbait eragilek uztailaren 27a bitarterako. Hori dela eta, haurrentzako ekintzak, kontzertuak, dantza emanaldiak, magia ikuskizuna eta beste hainbat ekintza izango dira datozen asteetan herriko hainbat txokotan. Horiek guztiak "beharrezko protokolo eta segurtasun neurriak hartuta" egingo dituztela jakinarazi du udalak.\nAste honetan, esaterako, Kantujirako kideen emanaldia eta Azpeitia Dantzan egitasmoaren barruko Itsasiren eta Sahatsaren emanaldiak izango dira. Kantujirako kideak gaur arratsaldean aterako dira plazara, eta 19:00etan hasita emanaldia eskainiko dute plazan bertan. Zapatuan, hilak 10, Matalaz ikuskizuna eskainiko dute Sahatsako kideek Soreasu antzokian, 19:00etan hasita. Igandean, aldiz, Itsasiko dantzarien txanda izango da. Haiek ere Soreasun eskainiko dute emanaldia, 19:00etan hasita.\nAzpeitiko Udalak eta zenbait eragilek saninazioak bertan behera uztea erabaki dute, "jende pilaketak ekiditeko helburuarekin". Hori dela eta, ekintzak uztailean zehar egingo dituzte. "Jakinarazi bezala, festak bertan behera uztea erabaki dute festetan ekintzak antolatu ohi dituzten eragileek eta udalak adostasun zabalarekin, jende pilaketak ekiditeko helburuarekin. Hala, festetako hainbat ekintza uztailean egingo dira eta egitarau erakargarria antolatu dugu herritarrek aisiaz goza dezaten”, adierazi du Mikel Odriozola Festa Batzordeburuak.\nErakundeak azaldu duenez, herritarren osasuna zaintzeko beharrezko neurriak hartuko dituzte uztailean zehar egingo dituzten ekintzetan. Beraz, aforoa mugatuta egongo da ekintza guztietan. Dagoeneko har daitezke ekintzetarako gonbidapenak kulturaz.eus webgunean. Aretoz kanpo egingo dituzten ekintzetarako ere gonbidapenak aurrez hartu beharko direla jakinarazi du udalak, eta horiek datozen egunetan jarriko dituzte eskuragarri.\nHona hemen Azpeitia Bizi egitarauaren barruan antolatu dituzten ekintzak:\nUztailak 8, 19:00etan, plazan: Kantujira emanaldia.\nUztailak 10, 19:00etan, Soreasun: Azpeitia Dantzan: Sahatsaren Matalaz.\nUztailak 11, 19:00etan, Soreasun: Azpeitia Dantzan: Itsasi.\nUztailak 14, 21:00etan, Basazabalen: Udako musika printzak.\nUztailak 16, 18:00etan, Sanagustinen: Txiki Rock.\nUztailak 17, 18:00etan, Sanagustinen: Viva Belgrado eta Rö taldeen kontzertuak.\nUztailak 18, 12:30ean, Sanagustinen: Musika Eskolako ikasleen eta Luix Beltza eskolakoen ikuskizuna.\nUztailak 20, egun osoan, Betharram eta perdilegin: Jolas parkeak.\nUztailak 21, 19:00etan, Frontoi Txikian: Hodei magoaren ikuskizuna.\nUztailak 22, 11:30ean, Plazan: Hondar eskultura tailerra.\nUztailak 22, 19:30ean, Plazan: Musika Eskolako txistulariak eta Banda Gaztea\nUztailak 22, 21:30ean, Plazan: Pasodobleen kontzertua Udal Musika Bandaren eskutik.\nUztailak 23, 20:00etan, Sanagustinen: Broken Brothers Brass Band taldearen kontzertua.\nUztailak 27, egun osoan, Betharramen: Ur parkea haurrentzat.


Fenix (konstelazioa) - Wikipedia, entziklopedia askea.\n(«Phoenix (konstelazioa)» orritik birbideratua)\n114 gradu karratu\n(itxurazko magnitudea 2,39)\n+32° eta −90° latitude bitartean ikusgai.\nIkuspen onena 21:00etan (9 p.m.) Azaroan\nPhoenix(fenixa) konstelazio austral txiki bat da. Pieter Dirkszoon Keyser eta Frederick de Houtman daniar nabigatzaileek deskribatu zuten, eta Johann Bayer-ek ezagutarazi zuen 1603an.\nKonstelazioak 30 izar ditu guztira. Ipar hemisferioan 40 paralelotik iparraldera ez da ikusten, eta ekuatoretik iparraldera bizi direnek zeruan oso behean ikus dezakete. Hego hemisferioko udan oso ondo ikusten da Australiatik, Hegoafrikatik eta Hego Amerikako hegoaldetik.\nUrtero abenduaren 5ean gertatzen den fenizidak izeneko meteoro-euria atxiki ohi zaio Phoenix konstelazioari.\nKonstelazioko izarrik distiratsuena, α Phoenicis, erraldoi laranja bat da; 2,39ko itxurazko magnitudea du.\nβ Phoenicis izar bitar bat da; bi erraldoi hori-laranjak dira, eta, elkarrekin, 3,32ko itxurazko magnitudea dute.\nγ Phoenicis erraldoi gorri bat da; aldakor irregularra da, eta haren itxurazko magnitudea 3,39 eta 3,49 bitartean aldatzen da.\nζ Phoenicis izar bitar bat da, 3,92ko itxurazko magnitudekoa. Bi izarrek elkar eklipsatzen dute: 40 ordu eta 4 minutuan behin gertatzen da eklipse nagusia, eta, orduan, distira 4,42ra murrizten da.\nMultimedia: Phoenix (constellation)\nOrriaren azken aldaketa: 30 urtarrila 2020, 00:20.


Kirola, telekomunikazioak eta energia-industria, COVID-19aren aurka elkarturik\nDohaintzaren sustatzaileak hauek dira: SD Eibar; Euskaltel; Energy Advanced Engineering Fundazioa; eta ARAMCO, energian munduko lider den enpresa.\nLankidetza-hitzarmenaren arabera, 81 ordenagailu eta datu-SIMa duten haririk gabeko 98 bideratzaile emango zaizkie Cruz Roja, Cáritas eta Agintzari erakundeei, haiek arduratzen baitira Durangaldean eta Debabarrenean gailu horien beharrean diren familiak identifikatzeaz.\nCOVID-19ari erantzun globala emateko duten planaren parte da dohaintza. Plan horri esker, 300.000 euro baino gehiago bildu dira Euskal Autonomia Erkidegoko osasunaren, elikaduraren eta hezkuntzaren arloko ekimen sozial eta asistentzialetarako.\n2020ko abenduaren 22a. Eibar Kirol Elkartea, SD Eibar Fundazioaren bidez, Euskaltel, Energy Advanced Engineering Fundazioa eta ARAMCO munduko energia-enpresa liderra elkartu egin dira COVID-19aren aurkako borrokan, hezkuntzako eten digitala murrizteko xedez. Ehun bat ekipo informatiko eta haririk gabeko konexio emango dizkiete erakunde horiek Gurutze Gorriari, Cáritasi eta Agintzariri, eta, hala, urrutiko irakaskuntzaren kalitatea ziurtatu nahi diete beharrezko baliabide teknologikorik ez duten Durangaldeko eta Debabarreneko familiei.\nCOVID-19ak eragindako osasun-krisiak aurrekaririk gabeko eragina izan du eremu guztietan. Hezkuntzaren arloan, pandemia horren lehen olatuak ikastetxeak ixtea eragin zuen, eta horrek areagotu egin zuen errenta txikiko edo baliabiderik gabeko familien eten digitala.\nSD Eibarrek, Euskaltelek, Energy Advanced Engineering Fundazioak (TUBACEX, TUBOS REUNIDOS, AMPO eta VICINAY MARINEk osatua) eta ARAMCOk lankidetza-hitzarmen bat sinatu dute, eta, haren bidez, 81 ordenagailu eramangarri eta datu-SIMa duten hari gabeko 98 bideratzaile eman dizkiete Gurutze Gorriari, Cáritasi eta Agintzariri; erakunde horiek arduratzen dira halako gailuen beharrean diren eta onuradun izan daitezkeen familiak identifikatzeaz, haietako seme-alabek etxean onlineko irakaskuntza jasotzen jarrai dezaten. Familia horietatik gehienek ez dute Interneterako sarbidea duen gailurik etxean, eta, hitzarmen honi esker, lagapen bitartezko gailuak izango dituzte ikasturtean.\nAmaia Gorostizak, SD Eibarreko lehendakariak, hau adierazi du: "Pandemia hasi zenetik orain arte egin dugun bezala, Eibar Kirol Elkartea, SD Eibar Fundazioaren bidez, bere esku zegoena ematen saiatu da gehien behar dutenei laguntzeko. NBEak, PCR testak eta antigeno-testak bidali ditugu ospitaleetara eta egoitzetara, eta familia ahulenei lagundu diegu material teknologikoarekin, etxeko txikiek urrutiko hezkuntzarekin jarraitzeko modua izan dezaten. Hitzarmen honi esker, beste urrats bat egin dugu; izan ere, Euskaltel, Energy Advanced Engineering Fundazioa eta ARAMCO enpresa handien laguntza izango dugu, eta, haien elkartasunari eta ahaleginari esker, familia gehiagorengana iritsiko gara. Guretzat, ezin bestela izan, benetan pozik eta harro egotekoa da haien laguntza izatea".\nEuskalteleko presidente Xabier Iturbek, berriz, hau adierazi du: "Gure gizarteko familia pobreenei onura ekarriko dieten proiektuetan parte hartzeko konpromisoa hartu du konpainiak; kasu honetan, haurrek eta gazteek gainerako ikasleen baldintza beretan prestakuntza jasotzen jarrai dezaten. Proiektu bateratu honi egin diogun ekarpenarekin, telekomunikazioen arloan aukera-berdintasuna sustatzeko eta osasun-krisi honek gizartean eragin dezakeen arrakala soziala ezabatzeko helburuari jarraitzen diogu".\nPandemia hasi zenetik operadoreak egindako beste ekintza batzuk ere gogoratu ditu, zeinetan tokiko beharrei modu solidarioan lagundu baitie, praktikan gauzatuz "Teknologia, pertsonen bidez eta pertsonentzat" lema: SIM txartelak ematea, modemak, tabletak, mugikorren kargagailuak eta egoitzetarako doako telefonia-lineak, besteak beste.\nJesús Esmorís EIC-Energy Advanced Engineering Fundazioko presidentearen aburuz, ekimen honek "funtsezko alderdi batean jartzen du arreta, aukera ematen baitu oztopo teknologikorik gabeko hezkuntza bat izateko". Era berean, enpresek COVIDaren ondoko indarberritze-prozesuan duten garrantzia azpimarratu du. "Aurreikusi ezin zen krisi bati aurre egin behar izan diogu, baina krisiaren ondorioek gure udalerrietako ekonomiaren eta gizartearen indarberritzearen parte aktibo bihurtu gaituzte" adierazi du Esmorisek.\nAipatutako gailuak ematea COVID-19ari erantzuteko EAEn ARAMCOk bultzatutako eta Energy Advanced Engineering Fundazioaren bidez (TUBACEX, TUBOS REUNIDOS, AMPO eta VICINAY MARINE enpresek osatua) kanalizatutako plan globalaren barruan sartzen da. Bildutako dirua, 300.000 eurotik gora, osasunaren, elikaduraren eta hezkuntzaren arloetako hainbat ekimen sozial eta asistentzialetara bideratu da. Haien artean, nabarmentzekoak dira arrisku-egoeran dauden kolektiboei maskarak ematea; Bizkaiko, Arabako eta Gipuzkoako elikagai-bankuei 30.000 euro baino gehiago ematea; SARS-COV-2ak arnasbideetan eragiten duen hantura oxido nitrikoa (eNO) neurtuz monitorizatzeko gailu bat finantzatzea; eta Biocruces Bizkaia Bizkaiko Ikerketa Sanitarioaren Institutuak garatu beharreko COVID-19aren prebentziorako proiektu bat finantzatzea.


Saint-Martin-en-Bière - Wikipedia, entziklopedia askea.\nJacques TOIGO (2014-2020)\n48° 26′ 13″ N, 2° 34′ 02″ E / 48.4369°N,2.5672°E / 48.4369; 2.5672Koordenatuak: 48° 26′ 13″ N, 2° 34′ 02″ E / 48.4369°N,2.5672°E / 48.4369; 2.5672\nArbonne-la-Forêt, Barbizon, Fleury-en-Bière eta Fontainebleau\nSaint-Martin-en-Bière Frantziako udalerria da, Seine-et-Marne departamenduan dagoena, Île-de-France eskualdean. 2013an 831 biztanle zituen.\n2007an Saint-Martin-en-Bière udalerrian erroldatutako biztanleak 831 ziren. Familiak 293 ziren, horien artean 53 pertsona bakarrekoak ziren (20 bakarrik bizi ziren gizonak eta 33 bakarrik bizi ziren emakumeak), 102 seme-alabarik gabeko familiak ziren, 126 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 355 etxebizitza zeuden, 306 familiaren etxebizitza nagusia ziren, 32 bigarren erresidentzia ziren eta 17 hutsik zeuden. 336 etxeak ziren eta 14 apartamentuak ziren. 306 etxebizitza nagusietatik 247 bere jabearen bizilekua ziren, 44 alokairuan okupaturik zeuden eta 15 doan lagata zeuden; 2 etxek gela bat zuten, 13 etxek bi zituzten, 44 etxek hiru zituzten, 57 etxek lau zituzten eta 189 etxek bost zituzten. 256 etxek euren parking plaza propioa zuten azpian. 98 etxetan ibilgailu bat zegoen eta 198 etxetan bat baino gehiago zituzten.\nSaint-Martin-en-Bière udalerriko biztanleria-piramidea 2009an .\n2007an lan egiteko adina zuten pertsonak 561 ziren, horien artean 412 aktiboak ziren eta 149 inaktiboak ziren. 412 pertsona aktiboetatik 381 lanean zeuden (212 gizon eta 169 emakume) eta 31 langabezian zeuden (14 gizon eta 17 emakume). 149 pertsona inaktiboetatik 38 erretiraturik zeuden, 62 ikasten zeuden eta 49 "bestelako inaktibo" gisa sailkaturik zeuden.\n2009an Saint-Martin-en-Bière udalerrian 298 unitate fiskal zeuden, 782 pertsonek osaturik. Pertsona bakoitzeko diru-sarrera fiskalaren mediana urteko 27.684 euro zen. \n2007an zeuden 30 komertzioetatik, 1 material elektrikoaren fabrikazioko enpresa zen, 5 eraikuntza enpresak ziren, 6 ibilgailuen saltze eta konpontze enpresak ziren, 1 ostalaritza eta jatetxe enpresa zen, 2 informazio eta komunikazio enpresak ziren, 3 finantziazio enpresak ziren, 1 higiezinen enpresa zen, 6 zerbitzu enpresak ziren, 3 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 7 zerbitzu publikoetatik, 1 margolaria zen, 1 zurgina, 2 iturginak, 1 eraikuntza enpresa, 1 jatetxe eta 1 higiezinen agentzia.\n2000. urtean Saint-Martin-en-Bière udalerrian 15 nekazaritza-ustiategi zeuden, 828 hektarea erabiltzen.\nBNF: 152757641 (data)


Dantzaz konpainiak sei sorkuntza aurkeztu ditu Donostiako Dantzaklub ekimenerako - GARA\nDonostiako Dantzaz konpainiak ikuskizun berriak prestatu ditu udazken honetarako. Bertako dantzari gazteek sorturiko ikuskizunak Victoria Eugenia antzokiko Klub aretoan eskainiko dira bi atal ezberdinetan.\nLehena, �Atalak XI� izena duena, gaur eskainiko da 21.00etatik aurrera, eta bertan hiru koreografia ikusiko dira. Alde batetik, Aiert Beobide dantzariak sortutako �Bitartean�. Egileak atzoko aurkezpenean azaldu zuenez, bakarka dantzatzeko prestatutako ikuskizuna den arren, agertokian Jon Larraz biolontxelo jotzailea ere izango da. Izan ere, Beobidek nabarmendu zuenez, �bien arteko lana� izan da. �Gure ibilbide ezberdinak kontatzen dira�, azaldu zuen. Haurrak zirela ezagutu eta geroztik lagunak izan direla esan zuen, nahiz eta bakoitzak bide ezberdinak jarraitu dituen.\nJarraian �S. 20� eta �Fuga� ikuskizunak eskainiko dira. Azken hori Anna Jirmanovak sortu du eta Bachen �Fuga� obra erabili du horretarako. Bertan lau ahots ezberdin entzun daitezke eta bakoitzaren independentzia eta, aldi berean, taldekidetasuna landu ditu dantzariak. Horretarako, bere dantzakideen mugimenduetan oinarritu dela azaldu zuen.\nAzkenik, abenduaren 1ean, toki eta ordu berdinean, �Atalak XII� ikuskizuna eskainiko da. Bertan Amaia Navascues dantzariak sortutako �Ivy Sullivan� lana eskainiko da. Jarrian, Dantzaz konpainiaren lau sorkuntza emango dira. Marina Scottoren �Sobre el filo�, Hugo Mercierren �Lien�, Anna Jirmanovaren eta Daniel Navarroren �Seminko� eta Emmanuel Dobbyren �El Parlant�. Azken hori gizakien arteko elkarrizketetan oinarritutako lana da; �gorputzen arteko elkarrizketa batekin jolastea da ideia nagusia�, azaldu zuen Dobbyk.


Ausolan, bidelagun | Aldizkaria\nIKASTOLA 218 > ikastolak > Ausolan, bidelagun\nSanto Tomas Lizeoak ordutegi berrantolaketa sakona egin du\nEguerdian bi ordu eta erdi izatetik, ordu bete izatera\nHiru urte eman ditu Lizeoak bere etorkizunari begira, eta laugarrenean martxan jarri du eraldaketa.\nEredu askoren abanikoa ireki da\nOrdutegi berrantolaketa sakona egin du Santo Tomas Lizeoak, eta Ausolan izan du bidaide paregabea bazkariak egiten zein infraegiturak aholkatzen eta errazten.\n“Hiru urte eman ditu Lizeoak bere etorkizunari begira, eta laugarrenean martxan jarri du eraldaketa. Oinarrizko gogoeten artean ordutegien eguneraketa eta ikasleen jardunaldi integrala izan genituen, eta horrekin eguerdiaren antolaketa eta dagozkion hausnarketak: elikadura, ikaslearen jateko premiak eta ordutegiak, bazkaltzeko eredu ezberdinak, estra eskolarrak, garraioa, jantokia eta sukaldea. Familiengan eragin zuzena zuelako denek hartu zuten parte eta botoa eman: DBH 1-tik gora eguerdian bi ordu eta erdi izatetik, ordu betera murriztera; eta HH eta LHkoei ordu laurden jaistera. %85eko familiak aldaketaren alde agertu ziren; %90 ikasleak ere bai; eta langileen artean beste horrenbeste.\nErabakiak ondorio ugari ekarri ditu: sistema aldaketa eta lanerako eredu ezberdinak. Tartean ere hornitzaile berria, AUSOLAN, mundu hori guztia antolatzen lagundu duena: sukalde berri bat eraikitzen, izaera konkretu batekin, bazkari mota diferenteekin, ekipamendu bariatuarekin erantzuteko (bertako sukaldearentzat; eta etxetik janaria ekartzen duen ikaslearentzat) … baliabide eta legeari, marko osoari, erantzuteko” esan digu Iñaki Zubizarreta Santo Tomas Lizeoko zuzendariak.\nAusolanetik aholku-bideak jorratu ditugu\n“Erronka handia izan da guretzat, 1.200ekin hasi eta oso urte gutxitan 1.500 pertsonari jaten emango duen sukalde berria antolatzen, zerotik proiektu berria diseinatzen. Egia esanda, Lizeoa eta Ausolan eskutik helduta joan gara. Klabe bi izan ditu: bata, lan-taldea izan da, sukaldeko lan-talde finko eta ona, Ausolaneko Gorka Lasa sukaldari eta lankide buru duena. Eta bi, Lizeotik oso argi adierazi zigutelako zer nahi eta zer behar zuten. Gure helburua da prozesu guztiak bermatzea, bezeroaren ahotsa entzutea eta behar bezala erantzutea. Tamaina handiko ikastola da: 800 ikaslek ordu beteko tartean bazkaldu behar dute; bi ordutan adin eta jantoki ezberdineko ia 1.500 neska-mutilak, eta tartean 60 langilek. Ausolanetik aholkuak eman ditugu: obra, finantziazio, mantenu, garbiketa plana, garraio, produkzio, langile subrogazio, kontratu, prebentzio, emergentzi, formazio …, kalitate lege guztiak behar bezala betetzen direla ziurtatzeko” kontatu digu Ausolaneko Laura Gonzalez bideratzaileak.\nHemendik aurrera fintzea dugu helburu\n“Teknologiari esker eta pazientzia handiarekin lortu dugu puzzlea osatzea, ikasleen ongi izatea bideratzea espazioak, denborak, txandak, entrenamendu eta hezkuntza eskaintza hedatua egokitzea, eta egin dugula esan dezakegu. Oso pozik gaude Ausolan eskaintzen ari zaigun laguntzarekin. Hemendik aurrera hobetze prozesuan sartuta gaude Lizeoko familia guztien asetze-maila altuenera iristeko” azpimarratu du Estitxu Roteta Lizeoko Jantoki zerbitzuburuak.


Lezoko kale garbitzaile bati eraso egin diote : Oarsoaldeko Hitza\nHITZAk jakin ahal izan duenez, Lezoko kale garbitzaile bati eraso egin zioten atzo (igandea) lanean ari zela, 09:00ak aldera. Jasandako zauriengatik, osasun zerbitzuek artatu behar izan zuten. Langilea kolpatu bakarrik ez; haren defentsan atera ziren herritarrak ere mehatxatu zituen erasotzaileak, polizia agenteak bertan zirela.\nHorren harira, “gertakaria salatzeko, sekula pasa behar ez zuen jazarpen hau azkena izan dadin eta erantzukizuna duten agenteei hartu beharreko neurriak hartu ditzaten exijitzeko”, LABek elkarretaratzera deitu ditu herritarrak biharko. 12:30ean egingo dute salaketa bilkura, Gurutze Santuaren plazan.\nAldi berean erasoa jasan duen langileari elkartasuna eta babesa azalduko dizkiote. “LAB Sindikatutik langileak jasandako jazarpena deitoratzen dugu eta langileok nozitzen ditugun erasoek amaitu behar dutela sutsuki adierazi nahi dugu”, esan du sindikatuak.


Herri Ondarea :: Behia erastea\nGaia aukeratuAgriculturaAlimentaciónBebidasAnécdotasBersolarismoCalendario popularCaseríoCreencias y mitologíaPersonajes mitológicosCreencias y mitologíaPersonajes mitológicosEnfermedades y remediosEnfermedades y remediosFamiliaRelaciones entre hombres y mujeresGanaderíaAnimales de casaAnimales para trabajarHerradoresHerradorHerradoresMolinosTrabajo del herreroIndumentariaInfantilIndumentariaInfantilIndustriaFábricasIndustriaMedios de transporteJuegos infantilesMedios de comunicaciónRadioTelevisiónMobiliario domésticoMuebles y utensilios de casaRitos de protecciónNaturalezaCalendarioSer humanoOpinionesOpiniones de los informantesNoviazgo y matrimonioPastoreoPastoreoPescaBarcoConservasPecesPescadorReligión y cultoRitos funerariosDueloFuneralRitos funerariosDueloFuneralTiempo libreBaile dominicalToponimiaCaminoEntidades geográficasFuenteRiosbarrioVascos en el extranjeroVecindadHermandadesMontes comunalesVecindad y vecindario\nBehia, txahala egin barritan, hiru biderrez erasten zan errapea apur bat bigundu artean edo martxan ipini artean; gero bitan: goizean zortzirak inguruan edo lehentxuago be igual, esneak eroan egin behar izaten ziran eta; eta kamioia etorten bazan, segun zer ordutan etorten zan.\nErasten hasteko, errapea garbitu egiten jaken eskuaz edo zakuaz. Orduan zakuak egoten ziran onak; orain plastikuzkoak dagoz eta horrekaz ezin lei garbitu. Gero esne apur bat eratsi eta euren esneagaz beragaz. Edozelan be, txahala egin barritan, errapea asko busti behar izaten jaken, ze gogor eukiten eben. Errapea gogor euki ezkero, esnea bajatu artean edo bigundu artean, asko egin behar jaken.\nBehiak kortan egoten zan hiru hankako aurki txiker baten jesarrita erasten ziran. Beti egoten ziran kortan bat edo bi, txikerrak. Etxean eginekoak izaten ziran. Beti zelaian egon eitezan, aurrean hanka bi eta atzean bat eukiten zituen. Lau hankakoak, azpiagaz-edo, desbardin lotzen ziran.\nBarriemoilea: Daniel Leguina\nGernikako plazara bendejeagaz\nSanta Luzia eguna\nBaldea sorkiaren gainean eroatea


Uberan - Euskal Idazleen Elkartea - “Zahartzaroa beti negatibotzat hartzea gauzak sinplifikatzea da”\n“Zahartzaroa beti negatibotzat hartzea gauzak sinplifikatzea da”\nBigarren poema-liburua argitaratu du berriki Mari Luz Estebanek. Aurrekoa bezala, Pamielarekin kaleratu du, eta, aurrekoak bezala, izenburu deigarria du: Andrezaharraren manifestua. Autorearen esanetan, zahartzaroaren inguruan hitz egiteko gonbidapen bat da.\n2017ko ekainean Basauriko Marienean egin zenuten mintegi bat omen dago liburu honen sorburuan –“Konplexurik gabe. Nola jarri zahartzaroa agenda feministan”–. Hori baino lehen ez zeneukan zahartzaroari buruzko kezkarik?\nBai, bai, baneukan, noski. Gainera baditut lagunak ni baino zaharragoak. Baina 2017an Marienean gure kabuz elkartu ginen, gai batzuren inguruan hitz egiteko, egin genuen ideia zaparrada bat, eta oso ondo atera zen. Hor erabaki nuen zerbait egitea. Ondoren eman nituen hiru edo lau hitzaldi, eta ideiak ordenatzen hasi nintzen. Nik uste dut 2017-18 ikasturtean hasi nintzela zatiak ikusten.\nAbiapuntu bat izan zen, beraz.\nIkusi nuen bazegoela kezka bat gaiaren inguruan. Neure kezka da gaia feminismoan eta gizartean zabaldu behar dela. Liburu hau gonbidapen bat da, gaiaz hitz egiteko.\nHorixe biltzen du liburuaren hasieran bildu duzun aipuetako batek. Anna Freixasek dio: “Irtenbide bakarra hitz egitea da”.\nBai, hori da ideia: hitz egin dezagun honetaz. Horretaz gainera, beste bi aipu bildu ditut [Idurre Eskisabelena bata eta Virginia Woolfena bestea], zeren egon daitezke proposamen gehiago edo modu gehiago. Jende gehiago ari da honetaz pentsatzen.\nAmaieran, adibidez, erreferentzia bibliografikoak bildu dituzu.\nPoema-liburuetan ez dira sartzen honelako gauzak, nik hemen badaukat zera akademiko bat. Lehenengo poema-liburuan ere saiatu nintzen oin-oharrak ipintzen, baina editoreak esan zidan ezetz, eta horrekin ados, baina oraingo honetan erreferentzia bibliografikoak behintzat sartu ditugu zeren batetik informazioa ematen da eta bestetik nik erabili ditudan iturriak dira. Erakutsi nahi nuen den-dena ez dela nirea.\nHiru atal ditu liburuak. Lehengoan, zahartzaroaz hitz egiten da oraindik norberak bizi ez duenean.\nBai, atal horretan berreskuratu ditut txikitan eta nerabetan oroitzen nituen emakume zahar esanguratsuak. Nik nola ikusten nuen jende zaharra, zer garrantzia eta zer presentzia izan duten nire bizitzan. Konturatu naiz ez neuzkala hainbeste erreferente, eta adierazgarria da hori ere.\nAtalaren hasieran diozu: “Iragana egurastu behar da / etorkizunak arnasa har dezan”. Ondoren, hainbat emakume ekartzen dituzu gogora, tartean, birrotxak.\nHorrekin esan nahi dut bi gauza egin behar direla: berrirakurri behar dira bizitza horiek, ze halako elkarrizketa informaletan esaten da, nire izeko ez zen ezkondu, baina sozialki ez dugu hori dena berrirakurri eta iruditzen zait funtsezkoa. Emakume horiek hala hautatu zutelako edo beste hainbat faktorerengatik geratu ziren bikote barik edo bizi ziren lagunekin, edo ahizpekin edo familiarekin, eta kontuan hartu behar da. Gaur egun elkarbizitzaz hitz egiten dugu, baina ez dugu aurreko horiekin egiten lotura.\nIraganean modu batera interpretatu denak, beranduago, eredu bezala balio dezake.\nGogoratzen naiz zelako beldurra, edo misterio-beldurra zegoen bi emakume horiekiko [birrotxak], eta emakume horiek ziren bi ahizpa. Orduan izan da norberaren historia berrirakurtzea. Gero konturatzen zara nire bizitzan izan direla ezkongabe batzuk, ez da kasualitatea izango.\nMemoria ariketa bat egin duzu, beraz?\nBai, eta saiatu naiz hori kontatzen ahal izan dudan moduan, inpresioen bidez-eta. Gauza batzuk berreskuratu ditut, adibidez nire birramona Isabelen historia. Pixka bat gehiago sakondu behar dut historia horretan, baina gertatzen dena da nire ama eta nire amaren neba-arrebak ez daudela jada bizirik, bakarrik dago lehengusu bat oso zaharra dena. Berak esan zidan La Recrista deitzen ziotela.\nZer zuen berezia?\nNire amak askotan aipatzen zuen Isabel hau, bera baitzen gainera euskalduna zen bakarra nire amaren familian, eta beti esaten zuen gaiztoa zela. Orain konturatu naiz gu txundituta geundela harekin, lilura-puntu bat bazegoela: begira, emakume bat gaiztoa.\nBigarren partean, norbera zahartzen hasten deneko prozesua agertzen zaigu. Hala diozu Aurkikuntza poeman: “baina zahartzaroa bada / erakarriko gaituzten / gauza berrien aurkikuntza ere”.\nPoema hori Jorge Riechmannen aipu batekin hasten da, eta niri gustatzen zait Riechmann, baina dioen horrekin ez nago guztiz ados. [zahartu egiten gara / gupidatsuki / erdietsi ezin ditugun gauzak / ez gaituzte erakartzen jada]. Egia da esaten duena, baina badaude gauza gehiago, sinplifikatzen ari gara esaten dugunean zahartzaroa beti dela negatiboa. Nik argi daukat emakume zahar batzuek, adibidez, eta gizonek ere bai, daukatela presentzia bat gaztetan eduki ez dutena, eta horretaz ez dugu hitz egiten. Poeman aipatzen ditudan gauzak dira zimur bat, ile urdin bat… Guretzat beti negatiboak direnak, baina izan daitezke gauza oso perfektuak zentzu estetikoan.\nNolanahi ere, hirugarren atalak biltzen du liburuaren mamia: Andrezaharren manifestua du izena poema luze horrek. Hasieratik eduki zenuen garbi manifestu bat egin nahi zenuela\nNahiko arin erabaki nuen, zahartzaroaren gaiaz hitz egiteko poema-liburu bat egin nahi nuela, eta ez artikulu bat edo liburuxka bat. Agian inoiz egingo dut halako bat, baina hori baino lehen nahi nuen beste zerbait egin. Eta manifestuaren ideia, ez da izan erraza erabakitzea nola egin, baina ideia eduki baneukan.\nManifestu bat zer den, halaxe definitzen duzu: “manifestu bat da / zure garaiaren eta zure gizartearen / Arrazoiaren aurka idaztea / leiho bat zabaltzea etorkizunera”. Zein da gure garaiko eta gure gizarteko Arrazoia, zahartzaroaren harira?\nBa emakume zaharrak askoz ikusezinagoak direla, zahartzaroa beti gauza txartzat hartzen dela, heriotzarekin lotzen dugulako eta heriotza gainera zentzu batean. Zahartzaroaren inguruan dagoen ideologia hori guztia, nire ustez, pixka bat ankilosatua dago, zeren, gero, ez da erreala, nahiko gazte mantentzen gara, gaixotasunak badauden arren, baina ez dugu berritu iruditegi hori, eta horregatik diot gure garaiko Arrazoiaren kontra doala.\nManifestuarekin batera sortu duzu figura bat ere: Andrezaharra. Nor da?\nPlanteatu dut figura poetiko-politiko bezala, baina nik uste dut existitu existitzen dela; nahiz eta, era berean, anizkoitza izan. Errealitate hori badago eta atera behar diogu etekin bitala eta politikoa. Horretarako aitortu behar diogu gure buruari, zaharrak izango garela, “gu oraindik ez gara zaharrak” horretan kateatzen baldin bagara, ez gara prest egongo honetaz lasai hitz egiteko.\nAndrezaharraren galdera: ez al dago sexualitatea gainbaloratuegia?\nBa hau da gauza bat ateratzen dena emakume zaharrekin hitz egiten duzunean, eta galdera pertinentea iruditzen zait. Hemen eduki nuen borroka bat: nola eman garrantzia sexualitateari, adin horretan eta orokorrean, baina aldi berean nola planteatu beste galdera hau. Iruditzen zait zahartzaroan badagoela distantzia bat sexualitatearekiko eta iruditzen zait distantzia hori interesgarria dela.\nManifestuan ez ezik, beste poema batean ere aipatzen duzu sexualitatearen kontua, “Azal-grina” izeneko poeman hain zuzen ere.\nHiru lagunen arteko elkarrizketa aipatzen dut bertan, batetik ez delako hain ohikoa hitz egitea zure esperientziaz, eta bestetik esperientzia anitzak daudelako. Baina badaude emakume eta gizon asko jada harremanik ez daukatenak. Masturbazioaz ere ez da hitz egiten, baina ez da hitz egiten inon, dago tabu moduko bat, gure artean ere bai esango nuke, isiltasun bat sexualitatearen inguruan. Pelikuletan ere oso gutxitan agertzen dira pertsona zaharrak harremanak edukitzen, eta aldiz gazteak etxafero horiekin guztiekin. Zaharrak ikusten ditugunean ere, egin behar duzu ariketa bat normaltzeko.\nAndrezaharrak dio: “Zahartzaroan adiskidetasuna inoiz bainoago familia, ahaidetasun, bizi-bermea”.\nHori argi neukan, fundamentala iruditzen zait balizko andrezahar baten manifestuan. Andrezaharrak agian badauka bikotea, agian ez, baina lagunak guztiz dira funtsezkoak. Sarea fundamentala da. Nik uste dut oso argi daukagula hori orokorrean bizitzan, baina adin batetik aurrera, are eta gehiago.\nAndrezaharrak dio: “Badakit heriotzak gai feminista izan behar lukeela, heriotza duina neure azken ekintza izango dela, neure azken kanpaina. Utz dezakedan testamenturik ederrena. Ondo bizitzearenaz gain, ondo hiltzeraren ideia sortuz eta landatuz. Garaiz hiltzearen artea jorratzen ikasi eta topa dezagun bizitzaren alde”.\nGai hau argi daukat. Ez dakit zein den heriotzaren teoria feminista, baina argi daukat Derecho a Morir Dignamente eta halako elkarteetan emakume gehiago dagoela gizona baino, eta nik uste emakumeon gaia badela maila batean. Argi daukat, bai baina zer da garaiz hiltzearen artea? Bueno, pentsa dezagun guztion artean. Ez luzatzea bizitza debalde. Nik azken urtean eduki ditut batzuk hil direnak eta sobratu zaie urtebete… Horretaz oso zaila da hitz egitea. Baina horretaz hitz egin behar da.\nIruditzen zait feminismoan gero eta emakume gehiagok hitz egingo dugula gai hauetaz, edo egingo dugula zerbait, zeren gainera guk zaintzen ditugu gaixoak. Eutanasia eta halako kontuak gero eta gehiago egongo dira gizartean eta espero dut feminismoak topatuko duela bere tokia. Eta momentu batean esan beharko dira gauzak ez direnak errazak entzuteko baina bai oso inportanteak.\nKasualitatea izan da, baina bateratsu irakurri ditut zure poema-liburua eta Jakin aldizkariko neguko zenbakian –Maitasuna politikoa da izenekoa– argitaratu duzun artikulua. Udan, izenburu bereko jardunaldietan eman zenuen hitzaldiaren idatzizko bertsioa da: Maitasuna erdigunetik kanpo. Maitasun-ideologia arrozteko dekalogoa. Bada loturarik zure lan poetiko eta akademikoen artean, ezta?\nNiretzat lotuta daude, bai. Nahiz eta erregistro eta dimentsio diferenteak izan, nik beti esaten dut, inork interesa badauka nire lanari buruz, dena irakurri behar duela, bestela ez baitu ulertuko nire proiektua, proiektu bat egon bada, eta uste dut baietz. Kasu honetan kontatu nahi dudana, pentsatu nahi dudana, gonbidapen hori nola egin… iruditzen zitzaidan interesgarriagoa zela poesia-liburu bat egitea, gero ez dakit asmatu dudan ala ez, baina poesia egiten baduzu hausturatxo bat planteatzen duzu zure diskurtsoan, poesiak eramaten zaitu beste toki batera, eta igual beste leku batera eraman nahi nituen nire irakurleak.\nZimur bat, ile urdin bat… Guretzat beti negatiboak direnak, izan daitezke gauza oso perfektuak zentzu estetikoan.\nInork interesa badauka nire lanari buruz, dena irakurri behar duela, bestela ez baitu ulertuko nire proiektua\nPoesiak eramaten zaitu beste toki batera, eta igual beste leku batera eraman nahi nituen nire irakurleak.\nAndrezaharra existitu existitzen da eta atera behar diogu etekin bitala eta politikoa


Txotx garai bete-betean\n13 urtarrila, 2017 Motzean 1185\nIaz Urbitarten egin zen irekiera ekitaldian ateratako irudia.\nGoierriko sagardo denboraldia abian da dagoeneko. Sagardotegi gehienak asteburuan zabalduko dituzte.\nHedabide gehienek Astigarraga eta Hernaniko txotx irekierak hizpide izaten badituzte ere, Goierri gero eta leku nabarmenagoa ari da lortzen Gipuzkoako sagardogintzan. Abenduaren 8an Donostiako Sagardo Apuruan 2016ko uzta aurkezteko egin zen agerraldian emandako datuen arabera, guztira 12,5 milioi litro sagardo egin dira Euskal Herri osoan, horietatik 12 Gipuzkoan.\nSagarrari, orokorrean, heltzea kosta zaiola nabarmendu zuten, eta sagar biltzea azken urteetan baino beranduago egin dela. «Sagarrak asko irabazi du bildu aurreko azken egunetan, bai tamainan eta bai azukre, gazitasun eta polifenol kopuruaren ere, eta azkenerako izaera eta gorputz ederreko sagardoak izan dira».\nOhi bezala, Legorretako Aulia izan da denboraldiari ekiten lehena –Santa Lutzi egunez–, eta gehien-gehienak asteburuan irekiko dituzte: Ordiziako Tximistan atzo -hilak 12– eman zion irekiera Aitor Furundarena soinu-jotzaileak; gaur, Iñaki Artola pilotari alegiarra izango da Zeraingo Otatzan, eta Unai Agirre, Aitor Mendiluze eta Iker Zubeldia bertsolariak Zeraingo Oiharten. Olaberriko Etxezuri ere gaur zabalduko dute, eta Ataungo Urbitarte bihar. Altzagako Olagik, berriz, San Sebastian egunez ekingo dio sasoiari.\nIrekiera ofiziala 21ean\nSagardotegi guztiak martxan izango badira ere, Goierriko sagardotegien irekiera ofiziala hilaren 21ean egingo dute Aulian Goiturren ekimenez –2015ean Olagin izan zen, eta iaz Urbitarten–. Han, Goiturreko bazkide diren Goierriko zazpi sagardotegietako ordezkariak –Etxezuri sartu da aurten– elkartuko dira. Irekiera ekitaldia eguerdian izango da, 12:00etan.\n« Eskubideez harantzago\n220. zenbakia [pdf] »


Ibinagabeitia Proiektua / Euzko-Gogoa (1956ko uztaila-abuztua)\n Euzko-Gogoa (1956 gko. Uztaila-Daguenila)\nGure asmoak berriz ta berriz aditzera eman nai ditugu. Orain zazpi urte euskera ez-il bai-il ageri zan bazterretan. Bildurra zan nagusi. Jaungoikoaren esku-begidunaren mendean, euskaldunik zintzoenak barreiatuak ziran eguzkipeko bazterretan. Beste asko giltzapean zeuden. Euskal-idazleak berak aspaldion ixilik ziran. Gudu-aurrean inolako orriloa iritxi zigun euskerak. Bazterrak arrotu ta arritu ziran. Euskeraren aldeko ekinaldi bizkor artan euskal-olerkariak genitun aurrenengo gudari: Orixe, Lizardi, Lauaxeta, Loramendi, Yauregi, ta abar. Oietatik zenbaitek betiko agur egin ziguten, Jaungoikoak ala naita.\nEusko-gogoak dei eginda etorri ginan, non-naiko alderdietatik iparralde, egoalde, sortzalde ta sartaldetik. Eguzkiaren galdapean zuriaren zuriz dizdizka dauden eskualdeak ezagunak ditugu, baita, urte-erdian, elurpean dauntzan aldeak ere izoztu gaitue. Alare, eusko-gogoa geroago ta barnerago ezagun ta azaldu nai dugu: euskaldunaren biotzondo, zarrada ta ikarak. Ez diogu otsemailaren antzera, aurrera mutilak, io barneaa baino. Io ezak etenbage barneruntz barnean baituk izar-arri dizdizkorra: mamia, ale bikaina, azala gogorra.\nArrezkero, euskeraz bakarrik idatzi dugu eusko-gogoaren barne-muinetaraino eltzeko asmotan, erri bezela bizi izaterik ezpaitugu, euskera galdu ezkero. Orra, bestetara esan: bere izkera galdu dun erriak erri berri ta zindoen artean bizi izaterik ez du artze. Soinez iñoren morroi, gogoz, ordea, bere buruaren iabe dan erria, inoiz, ezpaita iñoren otsein izango, naiz-ta egoera lazgarrienean izan.\nEuropa'ko erririk aurreratuenak alkartuz doaz. Norberak bere gogo berezia ukatu bage, lagun-urkoari eskua luzatu dio: ortaz, zei bakarra ta Euratom sorterazi dute. Orain, berriz, Eurafrika nai lukete. Goiz edo berandu, guk ere alkartasun ortan sartu bearra izango dugu, nik uste, agindu ta egina baitirudi erri txikien onelako. Ortaz, bearrezkoenik dugu gure gogoa lantzea, gure nortasuna ez galtzeko.\nEuzko-Gogoaren deiari euskaldun ikasiek eta olerkari-idazleek baikor erantzun diote. Zerbait dakiten gazteek bero, ameslari ta mardul inguratu gaitue; uste aundiena oiengan ezarririk dugu, gure erriaren ira kasle ta buruzagi izango baitira gerokoan. Oihenart'ek esana eztugu azturik: arraina burutik asten omen da kiresten. Euskera ere euskaldun ikasiek bazterrerazi ziguten. Orain, berriz, alderantziz diardute gizon ikasiek, euskeraren alde, alegia. Ortarako gure aldizkariak zerbait egin du, Buenos Aires'ko «Euskaltzaleak» idatzi zunez:\n«Euskel-gaietan gabiltzanok ongi dakigu, gure arloan ari diranai inguruko ixiltasun eta bakartasunak gogora dakarkion ilunkeria. Orregatik bada, ez dugu ixillik geratu nai. Orain toki askotan nabaitzen degun euskeraren aldeko zaletasun au, Euzko-Gogoa'ri zor zaio askotxo. Ongi gogoratzen naiz, aldizkari onen lenengo banakoa dena euskeraz zetorrela ikusi nuenean, nere arterako esan nuena: zein ero ote da Guatemala'ko zulotik onelako abantadan datorrena? Baina aldizkaria bere bidea egiten joan da. Ondo auznartutakoa zala bere elburu au adierazi zigun: erriko goi mailetatik galtzen joan dala euskera, ta goi ontatik zabaldu bear dula berriz. Onelako aldizkaria dena euskeraz idatzia izatea beste erakuspen bat izan da, beti epelkerian eta erdizka erderaekin ibiltzen oituta geunden da. Orain arte bazirudin euskera izkuntza aspergarria zala jende dotore ta jakitunentzat. Euzko-Gogoak erakutsi digu euskel-aldizkalari bat atsegina izateko ez dula erderaren makulorik bear. Ta azkenik, Guatemalan agertzea izan da beste erakuspen aundi bat, beste tokietako euskaltzaleoi agertu digulako NAI IZATEA AL IZATEA DALA. Euzko Gogoa'ren agerpena danontzako akullu bat izan da, ta agertu zanetik, beste eusko izparringi ta aldizkariak toki geiago eman diote euskerazko idaztiei. Esan oi da, sukaldeko laratzak daki etxeko berri... Eutsi iozu aldizkariari; bioztunak euskeraren sokatira joko ontan biguntzen bazerate, nagiagoak aurki gera lurrean etzinda. Eta beste euskaltzalei esan bear zaiote: Euzko-Gogoa bezalakoa ez dala nunai ta noiz-nai sortzen, eta bere bizitza danon egitekoa dala»... Len eta orain, gure poza eta esker-ona erakutsi nai dizkiogu ori idatzi zun «Bat»i, L. Mendizabal Ixaka euskal-idazle azkarrari, alegia.\nOraindik gure egitekoa eztugu bukatu; gure erri xea ta ez-ikasia iratzarri bearra daukagu euskeraren alde. Nola, ordea? Or dago untzea, biztaitarrek diotenez.


BOSTON ADULTOS CURSOS INGLÉS (eusk) - Step Travel\nBOSTON ADULTOS CURSOS INGLÉS (eusk)StepTravel2020-01-16T12:33:54+02:00\nIngeles ikastaroa Bostonen\nIngeles ikastaroa Bostonen, Estatu Batuak. Ostatu hartzea familia anfitrioien etxeetan, mantenu erdiko errejimenean eta banakako logelan eta eskola materiala barne daude. Eskolak egoitzan ostatu hartzeko aukera ere eskaintzen du banakako logelan eta bainugela partekatuan, jatorduak ez daude barne.\nBoston Massachusetts estatuko hiriburua da eta Estatu Batuetako zaharrenetariko bat, baita aberastasun kultural gehiena duena ere. Bere ekonomia teknologian, bioteknologian, goi mailako ikerketetan, osasunean eta finantzetan oinarritzen da. Boston barruti ezberdinetan banaturik dago, bakoitza bere ezaugarri bereizgarriekin: Beacon Hill eta bere adreiluzko eta XIX. mendera eramaten gaituzten gasezko lanparaz beteriko kaleak, non antigualeko gauzen denda asko dauden; Charlestown, guztiz irlandarra, non tranbian edo barkuz ibilaldia egin daitekeen inguruan; Back Bay, etxe victoriar, klasiko eta gotikoz beteriko aire librean dagoen museoa. + INFO\nGure ikastetxea Harvardeko unibertsitatetik gertu dagoen eraikuntza moderno batean dago, Bostoneko erdigune historikotik 10 minutura. Arbel interaktibodun 13 ikasgela, multimedia zentrua, liburutegia, ikasleentzako gela eta WiFia ditu. Ikastetxeak hautazkoak diren hainbat ekintza eta irteera antolatzen ditu.\nIkastaroaren prezioaren barne familia anfitrioiekin ostatu hartzea dago (banakako logelan eta mantenu erdiko errejimenean).\nIkastetxeak ikasleentzako apartamentuetan ostatu hartzeko aukera ere ematen du, banakako logelan eta bainugela partekatuarekin. Jatorduak ez daude barne, baina ikasleentzako sukalde bat dago.\nApartamendu hauek eskolatik oinez 30 minutura daude. Apartamendu hauetan ostatu hartzeko gutxieneko adina 18 urteko da.\nExtra 2: uda asteko\nAukeratu aste gehigarria Aukeratu1 aste: 830€2 aste: 1660€3 aste: 2490€4 aste: 3320€5 aste: 4150€\nExtra 2: ostatu hartzea egoitzan asteko Aukeratu1 aste: 150€2 aste: 300€3 aste: 450€4 aste: 600€5 aste: 750€\nExtra 1: uda asteko Aukeratu1 aste: 40€2 aste: 80€3 aste: 120€4 aste: 160€5 aste: 200€


Maule euskaraz ospatzeko | Maule euskaraz ospatzeko – iparraldekohitza\nuztaila 10, 2014\nMaule euskaraz ospatzeko\nBihartik hasita uztailaren 14ra arte ospatuko dituzte Mauleko bestak.\nAurten ere Hebentik eta Zinka elkarteek osatuko dute egitaraua, euskal giroa eta presentzia plazaratzeko asmoz\nOrtzi Idoate eta Xabier Silveira, bertso poteoan, iazko Mauleko besteta. / Askatasuna Taupadak\nEgitarau oparoa prestatu dute hala besta komiteak nola Zinka eta Hebentik elkarteek Mauleko bestetarako, eta, beraz, bihartik astelehenera bitartean izanen da zer ospatua Zuberoako hiriburuan. Zinka eta Hebentik elkarteen helburua euskarazko eskaintza ziurtatu eta euskal giroa karrikara ateratzea da. Izan ere, alde horretatik nahiko mugatua da besta batzordeak antolatutakoa. «Mauleko bestetan, komitearen egitarauan, kutsu folkloriko pixka bat duten kantaldi batzuk kenduta, ez da euskarazko presentziarik», dio Joanes Etxebarria bertso bazkariaren antolatzaileak. Programa bera ere frantses hutsean emana dela adierazi du.\nHorri itzulia eman nahian, Hebentikek eta Zinkak hainbat ekitaldi antolatu dituzte.\nZinka elkarteak ostatua du Maulen, eta bestek iraunen duten lau egunetarako eskaintza prestatu dute. Lehen hiru gauetan kontzertuak izanen dira: ortziralean, Roni taldea; neskenegunean, Sin Konzientzia, eta igandean, No Azar eta DJ bat.\nMusika eta bertsolaritza\nPette Jaragoyhen Zinkako kidearen arabera, «Zinkako helburua da antolatzea gaualdiak taldeekin, kontzertuekin. Ikusi ahal izatea jendea eta taldeak musika egiten, zuzenean». Izan ere, haren iritziz, egitarau ofizialean ez dago halakorik: «Kontzertu amiñi bat, DJ amiñi bat, baina ez da sobera talderik». Bertzalde, Zinka ostatuak euskaldunak elkartzeko leku bat ere eskaintzen du. Jaragoyhenen ustez, garrantzitsua da euskal ostatu bat izatea Maulen: «Euskaldun zenbaitekin eta euskara ematen ahal duzu. Hori inportantea da guretako». Ostatua 18:00etatik aurrera egonen da irekia, eta ixteko ordua ezberdina izanen da egunaren arabera. Jatekoak ere eskainiko dituzte gau oroz, eta asteleheneko bertso bazkaria ere bertan izanen da.\nEtxebarriak azaldu duenez, Herrira eta Koblaka Zuberoako bertsolarien elkarteak partaidetzan antolatzen dute urtero bertso poteo eta bazkaria, preso eta iheslarien alde. Lehenago, gaztetxeak eta Zinkak elkarlanean egiten zuten, baina badira hamar urte gaztetxea galdu zutela. «Gaztetxea desagertuz geroztik, Zinkak du egiten, eta hark du mantentzen euskararen presentzia bat. Zinkatik pasatzen denak badaki euskal giroa izaten dela». Bertso bazkariari esker, aldarrikapenaz gain euskal giroa eta euskalduntasuna sustatu nahi dituzte. «Gainera, kalean hartzen dugu presentzia, zeren eta hasten gara gurutze xurian, herriko etxe parean, eta hortik gero ostatuz ostatu ibiltzen gara». Horrek garrantzi handia duela azpimarratu du Etxebarriak: «Hori da, uste dut, Maulen egun bakarra non ez den manifestaldi huts bat. Ateratzen gara musikarekin, bertsoekin…». Eta ez bakarrik kalera, leku erdaldunetan ere eragiten saiatzen baitira. Hala azaldu du Etxebarriak: «Alde interesgarriena da beste ostatuetara joaten garela, erran nahi du, beste giroetara, eta beharbada giro frantsesagoetan edo nahasten garela jendearekin. Gainera, euskara eramaten dugu masan; erakusten dugu bai hizkuntza eta bai aldarrikapena biziki giro alaian». Miren Artetxe eta Nerea Elustondo ariko dira bertsotan aurten, eta poteoan txirulari batek joko du musika, ostatu aitzinetan dantzak emateko.\nHebentik elkarteko kideek ere antolatu dute euskarazko eskaintza Mauleko bestetarako: astelehenarekin eginen den Kanta Lextarre kantu eta bertso emanaldia, hain zuzen. Lextarreko plazan izanen da; Mixel Etxekoparrek dioenaren arabera, ehun urtez erabili gabe utzitako plaza «xarmagarrian». «Poesia ezarri nahi genuen poesia zuen leku batean, eta gainera, gure kasuan, euskaraz: bi tanto irabazirik», azaldu du. Hor Hor taldeko Claudine Arhanzet, Elsa Oliarj-Ines eta Maika Etxekopar ariko dira kantuan; eta bertsotan, berriz, Nerea Elustondo. Etxekoparren hitzetan, «denak emazteak izanen dira».\nEkitaldi hori besta batzordearekin elkarlanean antolatu dute Hebentik elkarteko kideek. «Zinkak egiten duen bezala bere alorrean, ostatu dinamika horren inguruan, guk eramaten dugu beste manera batez, plaza publiko batean, eta nonbait, Mauleko plaza historiko batean». Badira sei urte Kanta Lextarre antolatzen dutela, eta aitzina segitzeko gogotsu ageri dira. Hala azaldu du Etxekoparrek: «Bestako zurrunbilo horretatik bazter pixka bat, bada espazio balios bat ene ustez, zeren eta hurbiltzen dira horra bertsozaleak, bertsozaleak ez diren euskaldunak, eta erdaldunak ere, programan ikusten baitute. Badira ere itzultzen direnak urtetik urtera». Arte herrikoia zabaltzeko modua da, eta, bide batez, «euskarazko beste espazio bat».


23:42, 23 urtarrila 2010ko berrikusketa\n855 bytes added , Duela 11 urte\n20:09, 30 abendua 2009ko berrikusketa (aldatu)\nt (+ wikitu)\n23:42, 23 urtarrila 2010ko berrikusketa (aldatu) (desegin)\n[[Fitxategi:Pila tarczowa RB.jpg|250px|left|thumb|Zerra elektrikoa.]]\n'''Zerra''' mozteko erabiltzen den altzairuzko tresna da.\n== Zerra motak ==\n=== Zerra elektrikoa ===▼\nAtzera-aurrerako zerra elektrikoak hainbat erabilera ditu, hala nola zurezko piezak, PVCzko hodiak, eta abar moztea. Zenbait zerra-orri berariaz zura edo metala mozteko eginda daude. Zerra hau erabilera askokoa da, eta oso baliagarria kurbak dituzten mozketak egiteko (esaterako, zurezko puzzleak). Angelu desberdinetara mozteko ere doitu daiteke.▼\n=== Muxarratzeko zerra ===▼\nMuxarratzeko zerra zura mozteko esku-zerra bat da. Ez da egokia metalezko hodiak eta PVCzko hodi lodi gehienak mozteko. Duen zerra-orria hain fina izanik (erraz eteten dena zabarkeriaz erabiliz gero), eta arkua oso zabala (arkuzko zerrarena baino sakonagoa), kurba zorrotzeko ebakidurak errazago egin daitezke muxarratzeko zerrarekin beste edozein zerrarekin baino.▼\n▲Atzera-aurrerako zerra elektrikoak hainbat erabilera ditu, hala nola zurezko piezak, PVCzko hodiak, eta abar moztea. Zenbait zerra-orri berariaz zura edo metala mozteko eginda daude. Zerra hau erabilera askokoa da, eta oso baliagarria kurbak dituzten mozketak egiteko (esaterako, zurezko puzzleak). Angelu desberdinetara mozteko ere doitu daiteke.\n▲Muxarratzeko zerra zura mozteko esku-zerra bat da. Ez da egokia metalezko hodiak eta PVCzko hodi lodi gehienak mozteko. Duen zerra-orria hain fina izanik (erraz eteten dena zabarkeriaz erabiliz gero), eta arkua oso zabala (arkuzko zerrarena baino sakonagoa), kurba zorrotzeko ebakidurak errazago egin daitezke muxarratzeko zerrarekin beste edozein zerrarekin baino.


Fair Saturday 2019 ikuskizun zirraragarriarekin hasiko da hilaren 29an Bilbao Arenan\nALBISTEAK Fair Saturday 2019 ikuskizun zirraragarriarekin hasiko da hilaren 29an Bilbao Arenan\nFair Saturdayren inaugurazio ekitaldia Miribillako Bilbao Arenan izango da, datorren azaroaren 29an, 20:00retan.\nAzaroko azken larunbatean Fair Saturdayren edizio berria izango da nazioarte mailan, baina ekitaldiak hilaren 29an hasiko dira, 20:00etan, Bilbao Arena Miribillan antolatuko den inaugurazio ikuskizun zirraragarriaz. Beste urte batez Petronorren babesa du.\nFair Saturday Fundazioak sustatutako ikuskizuna da Fair Saturdayren inaugurazio ekitaldia, eta BBCren “The last night of the Proms” formatuan oinarrituta dago. Musikaren lan aipagarri ugariz osatua dago, ikuskizunak ikus-entzunezko errekurtso handiz lagunduta egongo da eta publiko guztientzako da. Ikusleek, ikuskizunaren parte izateko aukera izango dute momentu ezberdinetan zehar, jardunaldi bizia, zirraragarria eta berritzailea sortuz.\nBilboko Udal Musika Bandak interpretatuko ditu jardunaldiko musika piezak, Bilboko eta Bizkaiko talde ezagunenak biltzen dituen 1.000 pertsona baino gehiagoz osaturiko abesbatza batez lagunduta. Marta Ubieta edo Mikeldi Atxalandabaso nazioartean ezagunak diren bakarlariek parte hartuko dute, baita Urko kantautoreak ere. Era berean, Zea Mays izango da talde gonbidatuetako bat, bere kantu ospetsuenetako batzuei buruzko bertsio berriak eginez.\nFair Saturdayren nazioarteko joerari jarraituz, Estatuko eta nazioarteko beste leku batzuetako artista gonbidatuek joko dute lehen aldiz inaugurazio ekitaldian.\nEkitaldi honetan parte hartzen duten artistek eta kultura-erakundeek beren aukerako gizarte-proiektua lagunduko dute. Ekitaldiak ekar ditzakeen irabaziak Fair Saturday Fundazioak bultzatutako “Barrera Ikusezinak” programara bideratuko dira. Programa horren bidez, bazterketa-arriskuan dauden haurrei zuzendutako arte-azterlanak finantzatzen dira, Bilbon.


Esti | DBUS - Part 51\nDbusek bat egiten du Gaixotasun Arraroen Munduko Egunarekin\n27 Ots, 2015\nDonostiako Udalak eta Dbusek liburuxka berriak argitaratu dituzte, Dbusen hiri autobusen linea bakoitzeko bana.\n9 Ots, 2015\n7 Urt, 2015\nAbenduaren 29an Dbusek 12 metroko 5 autobus hibrido gehitu ditu bere flotan, eta laster hasiko dira ibiltzen Donostiako hiri autobusen lineetan.\nDbusen aplikazio ofiziala\nDbusen aplikazio mugikor ofizial berria dagoeneko deskargatu daiteke iOSerako Apple Store dendan. App hau doakoa da eta Androiderako smartphone honen online dendan ere deskargatu daiteke (Android Market). Aplikazioarekin erabiltzaileek lineen gaineko informazioa eta iritsiera denborak ezagutzeko aukera izango dute.\nZortzigarren urtez jarraian, Dbus eta San Martingo Azokak, FNAC-en partehartzearekin, “Dbus eta Gabonak” Haurrentzako Marrazki Lehiaketa antolatu dute. Edizio honetako partehartzea paregabea izan da, 2 eta 12 urte arteko 1.193 haur baino gehiagoren marrazkiak jaso baitira.


Hasi dira Manuel Lekuona etorbidea berritzeko lanak | El Diario Vasco\nOiartzunHasi dira Manuel Lekuona etorbidea berritzeko lanak\nHasi dira Manuel Lekuona etorbidea berritzeko lanak\nManuel Lekuona. / GOIZARIN\nProiektu berean Beheko Plazako pilotalekua berrituko dute\nGOIZARIN OIARTZUN. Sábado, 19 agosto 2017, 08:38\nDagoeneko hasi dira Manuel Lekuona etorbidea eta Beheko Plazako pilotalekua konpontzeko lanak. Etorbideak sor-tzen dituen eragozpenek eraman dute Udala berritzeko erabakia har-tzera: «Galtzada-harriak altxatu egiten dira, oinezkoei eta ibilgailuei arriskua ekarriz», adierazi dute udal ordezkariek. «Udalak mantenu lanetan gastu handia egin behar izan du, nahiz eta emaitzak ez diren behar bezalakoak», gaineratu dute.\n«Lan hauekin kale guztia (Irubidetik Makutxo bitartean) berrituko dugu. Oinezkoentzako bidea sortuko da beste mota bateko galtzada-harriekin eta ibilgailuentzako bidea asfaltatuko da», zehaztu dute.\nBeheko Plazako pilotalekua\nLan hauekin batera, Beheko Plazako pilotalekua ere berritzen hasi dira. Bertan, hondarra kendu eta asfaltoa botako dute. Gainera, lur-mota aldatuta eremua gehiago aprobetxatuko dela uste dute udal ordezkariek. «Ekintza anitzak egitekoa aukera emango du».\nLanek bi hilabeteko iraupena izango dute. Trafiko aldaketak egon daitezkeela aurreratu dute Udaletik.\nOiarpeko pilotarien emaitza bikainak Celestino Aburuzak irabazi du Karrikan jokatu den idi dema


2010 urtean AHT-ren aurka Itsasondoko mehategietan ekintza burutu zuten ekintzaileak libre suertatu dira - Ekologistak Martxan - Euskal Herria\n2010 urtean AHT-ren aurka Itsasondoko mehategietan ekintza burutu zuten ekintzaileak libre suertatu dira\nAHTren aurka 2010 urtean Its asondoko mehategietan egin zen desobedientzia ekintzarengatik epaitu zituzten lau ekintzaileak libre suertatu ziren uztailaren 25ean Donostian. Fiskaltzarekin akordioa lortuta, kartzela saihestuko dute eta 543na euroko isuna ordaindu beharko dute. Desordena publikoa egotzi diete.\nLagun askoren babesa jaso dute ekintzaileek Donostiako Epaitegian.\n“Gustatuko litzaiguke auzitegietan egotea datozen belaunaldiei elikadura burujabetza ukatzen dietenak, eta bizitzaren oinarriak, lurra eta ura, suntsitzen ari direnak”, salatu du Beatriz Arana auzipetuak.\n2010eko uztailaren 1ean Itsasondoko meategietan entzerratu eta zementuzko bidoietara kateatu ziren lau ekintzaile, AHT salatzeko eta Ordizia-Itsasondoko tunelaren obretan egiten ari ziren leherketak geldiarazteko. Aldi berean sostengu ekintza ugari egin zen kanpoaldean. Ekintzak 5 egun iraun zituen, harik eta Ertzaintzak meategietan entzerratuta zeuden lau pertsonak aurkitu eta kanporatu zituen arte.\n← Noticias de Navarra | La máquina del retorno llega dos días a Elizondo Hiruka | Getxoko Paella Egunak ingurumenari kalte larriak eragiten dizkiola salatu dute →


VINTER 2020 Zinta itsaskor biribilkia, animalia irudia grisa, 5 m - IKEA\nVINTER 2020 Zinta itsaskor biribilkia\nOso egokia da apaingarri gisa baina baita argazkiak zintzilikatzeko eta gertaera garrantzitsuak egutegian markatzeko ere. Nahi duzunean ken dezakezu zinta itsasgarria, markarik utzi gabe.Zerrenda paperezkoa denez, ez duzu guraizerik behar ebakitzeko. Ertz irregular bat apaingarria ere izan liteke.Diseinatzailea\nVINTER 2020Zinta itsaskor biribilkiaArtikulu kopurua:604.744.11\nZabalera: 4 cmAltuera: 4 cmLuzera: 5 cmPisua: 0.03 kgPaketeak: 1\nGabonak prestaketak, antolaketa eta itxarotea dira; batez ere, umeentzat. Gauak luzeagoak diren urte-sasoi honetan, gure etxea apaintzen dugu, umeek egindako apaingarriak zintzilikatzen dizkiogun zuhaitz bat jartzen du egongelan, kandelak pizten ditugu et\nAnn Wessblad, diseinua\nZinta itsaskor biribilkia, animalia irudia grisa5 m


Errando I.a Leon eta Gaztelakoa - Wikipedia, entziklopedia askea.\nErrando I.a Leon eta Gaztelakoa\nLeongo Erresumako monarka\nNafarroa, 1016 (egutegi gregorianoa)\nLeón, 1065eko abenduaren 27a (48/49 urte)\nSan Isidoro basilika\nAntso III.a Gartzez Nagusia\nSancha of León (en)\nUrraca of Zamora (en)\nAntso II.a Gaztelakoa\nElvira of Toro (en)\nAlfontso VI.a Gaztelakoa\nGarcía II of Galicia (en)\nGarcias, Rey de Galice (en)\nUrrace de Zamora (en)\nGartzea III.a Santxez Naiarakoa\nGonzalo I.a Ribagortzakoa\npolitikaria eta erregea\nFernado eta Antsa bere emaztea\nErrando I.a Leon eta Gaztelakoa —gaztelaniaz: Fernando I de León— (1017 – 1065eko ekainaren 24a) edo Errando I.a Handia (gaztelaniaz: El Magno), Gaztelako kondea izan zen. Gurasoak Antso III.a Nagusia eta Munia Gaztelakoa izan zituen. 1037an bere koinatua hil eta Leongo errege bihurtu zen, hori zela eta 1056an Imperator totius Hispaniae titulua aldarrikatu zuen.\nGalizia eta iparraldeko Portugal bereganatu zituen bere erresumarentzat. Hiltzean bere hiru semeak erregeak izan ziren: Antsok Gaztelako Erresuma, Alfontsok Leongo Erresuma eta Gartzeak Galiziako Erresuma lortu zituzten. Alabak, berriz, hiri bana jarauntsi zituzten: Elvira, Toro eta Urraka, Zamora.\n↑ Euskaltzaindiaren izendegiaren arabera Errando da Ferran edo Fernandoren Erdi Aroko aldaera.\nWikimedia Commonsen badira fitxategi gehiago, gai hau dutenak: Errando I.a Leon eta Gaztelakoa\nGartzea II.a Gaztelakoa\nBermudo III.a Leongoa\nAlfontso (Leongo Erresuma)\nMultimedia: Ferdinand I of León\nISNI: 0000 0000 1213 7064\nBNF: 12224302p (data)\nOrriaren azken aldaketa: 18 otsaila 2019, 17:08.


Internet bidez eman behar da izena Josetxo Imazen - Lasterketak.eus\nInternet bidez eman behar da izena Josetxo Imazen\nGOIERRIKO HITZA. Goierriko atletismo proba herrikoienean, Josetxo Imazen oroimenekoan, Internet bidez soilik eman ahalko da aurten izena. Orain arteko 11 ekitaldietan –aurten hamabigarrena da– hainbat kirol denda eta kiroldegitan ere izena emateko aukera zegoen, baina aurten ez da halakorik egongo. Txindoki atletismo taldeko kideek deialdi berezia egin nahi diete proban parte hartzeko asmoa dutenei, izena www.kirolprobak.com webgunearen bidez eman dezaten.\nUztailaren 23az dago zabalik proban izena emateko epea, eta hilaren 29an, proba egunaren bezperan (hilaren 30ean da), itxiko da. Aurrez txip horia dutenek 10 euro ordainduko beharko dute lasterketan parte hartzeko, eta ez dutenek 12. Egunean bertan estadioan eman ahalko da izena –txipa dutenek 15 euro eta ez dutenek 18–, baldin eta aurrez izena emandakoak 1.150 korrikalari baino gehiago ez badira. Gehienera ere 1.200 lasterkari onartuko dituzte antolatzaileek –iaz 969 izan ziren–. Probari buruzko argibideak www.txindokiat.com helbidean, edo 676 73 50 73 eta 685 75 59 46 zenbakietan lor daitezke.\nIaz, aurreneko aldiz, Lazkaon hasi eta bukatu zen Josetxo Imaz Oroimenekoa, baina aurten ohiko lekura itzuliko da, Ordiziako Altamirara estadiora. Lasterkariek 10 kilometroko ibilbidea osatu beharko dute, Ordizia, Beasain eta Lazkaoko kaleetan barrena. Helduen proba 11:00etan abiatuko da, eta lehen sailkatua ordu erdi baten bueltan ailegatuko da Altamirako helmugara. Iazko irabazleak, Gontzal Sanzek, 30 minutu eta 30 segundo behar izan zituen ibilbidea osatzeko.\nNagusien proba baino ordubete lehenago, 10:00etan, Goierriko eskola umeek haientzat egokitutako ibilbide batean egin beharko dute korrika Altamira inguruan, eta 10:55ean patinatzaileak irtengo dira. Lasterketako parte hartzaile guztiek Goieki garapen agentziak eskainitako elastiko tekniko bat jasoko dute opari.


Irekia Eusko Jaurlaritza - Gobierno Vasco :: Euskal diasporak Buenos Airesen ospatu zuen\nBuenos Aires hiriko Gobernuaren esanetan, 20 mila lagun inguru gerturatu ziren euskal diasporaren jaia ospatu bide pasa den igandean Mayo hiribidera. Urtero lez, ``Buenos Aires celebra el País Vasco´´ lelopean berezko euskal dantza desberdinek eta gastronomia herrikoiak bete zuten kolorez hiri-zainetan garrantzitsuena.\nLaurak Bat euskal etxeak eta Hiriko Gobernuak lankidetza estuan antolaturiko jaialdiak, era paregabean egin zuen ikusgai euskal sen eta izaeraren adibide nagusienetako bat. Alabaina, aipaturiko kalearen 200m baina gehiagotan kokaturiko txosnak ez ziren soilik bertako hiritarrentzat egon ikusgai, baizik eta bertatik pasa ziren milaka eta milaka kanpotarrentzat ere.\nEhundaka kilometro bidaiatu ostean, beste zenbait eskualde argentinarretatik iritsitako euskal gazteek ere parte hartu zuten ospakizunetan, besteak beste, Patagoniatik etorritako ehundaka kideek.\nMusika eta dantzaz beteriko bi agertoki, herri-kirola, diasporaren argitalpenak, euskalgintza… Euskadi 11mila kilometrora ezin hobeto ezagutaraztea helburu zuten ekintza ugarik izan zuten erakuslehio bertan. Bestalde, lekuko jatetxe famatuetaz gain, ez zuten, ez, kale gin, Laurak Bat, Euskaltzaleak eta San Nicolaseko euskal etxeek haien sukaldari lanetan.\nPropio egun horretarako prestaturiko tokia izan zuen ere Eusko Jaurlaritzak jaialdian. Habe, Hazi eta Basquetour erakundeek eskainitako babesaz baliaturik, jendearen zalantzak argitzea eta euskal lurraldearen berri ematea izan zuten zeregin nagusiena bertan bilduriko lagunek.\nEszenatoki nagusitik, Sara Pagola Aizpiri –Argentina eta Mercosur-eko Eusko Jaurlaritzaren ordezkaria – eta Gorka Álvarez Aranburuk –Atzerriko Euskal Komunitatearen zuzendaria – biziki eskertu nahi izan zuten gurea dugun kultura zabaltzeko euskal diasporak egunerokotasunean egindako lan bikaina.\n``Buenos Aires Celebra´´ hiriko Gobernuak sustaturiko ekimena dugu, eta helburu nagusia zera da: Argentinako hiriburuan bizi den pertsona ororen eta herrialdeko kolektibitate ugarien arteko harremana estutzea. Kalkulu ezberdinen arabera, estatuko biztanleriaren %10ak inguru du nolabaiteko lotura Euskal Herriarekin. Ikusi besterik ez dago, Eusko Jaurlaritzak ofizialtzat hartu dituela bertako 85 euskal-etxe.


Emakumeak lan merkatura jotzearen kasua. Autonomiarekin, erabakitzeko ahalmenarekin eta eragiteko gaitasunarekin lotuta dagoen guztia oso positiboa da, baina elementu negatiboak ere egon daitezke; adibidez, lana behar bezala ordainduta ez egotea, edo esplotatua egotea. Dena den, erabakigarria iruditzen zait emakumea lan merkatuan sartzea. Emakumea espazio publikoetan sartzea positiboa da. Emakumea erabakien munduan sartzea funtsezkoa da. Baina, noski, ikusi egin behar da trukean ordaindu beharrekoa lanaldi bikoitz edo hirukoitza den, eta sarrera hori baldintza berdinetan edo ezberdinetan gauzatzen den. Gero, bada beste kontu bat ere: indarkeriarekin lotuta agertzen ari diren arazo larriak. Emakumeok berdintasun horren alde egiten dugun erresistentziarekin ere badute zerikusirik.\nEskola garaiari dagokionez, Teresa del Vallek ez du "hezkuntza erlijioso errepresiboa" jaso izanaren inpresiorik; aitzitik, oso hezkuntza "humanista" jaso zuela deritzo. Ia hobeto ezagutzen zituen Marco Polok Ekialdera eginiko bidaiak, Kolonenak baino, eta hurbilekoa iruditzen zitzaion urruneko mundua: Ozeania, Mikronesia... Elkarrizketan adierazi digunez, "oso positibotzat" jotzen du gaur egun erlijio aldetik aukera egiteko dagoen askatasuna, erlijioa "aukera pertsonala" baita, "atxikipen soziologikoa" beharrean.\n22 urterekin AEBra joateko "zoria" izan omen zuen, bertan Ameriketako Estatu Batuetako eta Latinoamerikako Artea eta Historia ikasteko. Ez beka bati esker, ordea, baizik eta Berrizko misiolarien taldearen bidez. Gero, Guam-eko Irlako Unibertsitatean ibili zen irakasle gisa, eta ikertzaile lanetan Micronesian Area Research Center erakundean. Kolonizatuta egondako artxipelagoetako prozesu kolonizatzaile eta kulturalak aztertzea zuen xede zentro horrek. Hantxe izan omen zuen antropologiarekin inoiz izan duen esperientziarik bikainena, eta Mikronesiari buruzko azterlanetan murgildu zen, kolonizatzaileen ikuspuntutik ez, baizik eta antropologiaren aldetik. Hawaiiko Unibertsitatean Antropologiako Master bat egin zuen, eta ondoren doktoradutza. Bertan, Pazifiko aldeko antropologo nagusietako bat ezagutzeko zoria izan zuen: Douglas Oliver.\nTeresa del Valleren aburuz, antropologia "oso oinarri teoriko eta metodologiko mamitsua duen gizarte zientzia bat da, kultura gisa identifikatzen ditugun bizimoduak nola eratzen diren eta zein konplexutasun dauzkaten aztertzera eramaten gaituena". "Baina ez kulturak finkoak bailiran -dio-, baizik eta gizakiok denboran zehar luzatzeko eta gure instituzioak sortzeko daukagun beharraren ahala osatzen goazen zerbait bezala. Denborak esango digu sortu ditugun instituzio horiek eraginkorrak diren edo ez".\nAntropologiak alderdi ezberdin ugari lantzen omen ditu: "giza espeziea sexuduna dela kontuan izanik, ahaidetasunaren arabera nola antolatua dagoen aztertzea" -eta horrek gizon-emakumeen artean sortzen dituen ezberdintasunak-, eta "erantzunik ez daukaten" galderei erantzutea (erlijioarekin lotutakoak), "erritualen boterea", kale zurrutetik hasi eta erritual ozeanikora bitartekoak izan daitezkeenak, non taldeko hierarkiak azaltzen baitiren... Antropologiak, dio amaitzeko, "auzitan jartzen ditu alderdi unibertsalak, eta, aldi berean, hemen gertatzen dena beste edonon gerta daitekeela ikusteko aukera ematen du".


"Zabaleko" toponimoa berreskuratu dute orain arte "Gotxi" izendatutako auzunean - Orozko - Aiaraldea.eus\n"Zabaleko" toponimoa berreskuratu dute orain arte "Gotxi" izendatutako auzunean\nZutoia Latatu 2016-04-22 11:37\nZabalekoko auzotarrek, orain arte “Gotxi” izendatuta, Orozkoko Udalari eskatu diote euren toponimo ofiziala Zabaleko izatea. Eskaera horri erantzuna emanda osoko bilkurak onartu du Zabaleko izatea auzo horren izen ofiziala.\nAldaketa hori, toponimiari eta historiari erreparatuta egin da. Izan ere, betidanik Zabaleko izan da auzo hori izena.\nOrain arte zeukan izenak, Gotxik, ez du hartu ezta tokiko elizaren izena “Olarte”; Olartegotxi zonaldearen izena baizik. Auzotarren ustetan “ez badugu toponimia errespetatzen gure betiko izenak galduko ditugu”.\nErabaki hori izenen bateratzearen kontrakoa da baina udalaren aburuz bertoko auzotarrek inoiz ez dira identifikatu Gotxi izenarekin eta horregatik sumatu dute aldaketa beharrezkoa dela.


Bost erregeordeen kontseilua - Wikipedia, entziklopedia askea.\nBost erregeordeen kontseilua\nBost erregeordeen kontseilua edo bost agure handien kontseilua (japonieraz 五大老, go-tairō) Toyotomi Hideyoshik bera hil ondoren eta bere seme Toyotomi Hideyorik gobernuaren ardura hartzeko haina adin izan arte osatu zuen kontseilu bat da. Hideyoshik betebehar honetarako bere bost daimyōrik boteretsuenak aukeratu zituen: Maeda Toshiie, Ukita Hideie, Uesugi Kagekatsu, Tokugawa Ieyasu eta Mori Terumoto.\nBost pertsonak osatutako kontseiluaren eraketarekin, Hideyoshik partaide ezberdinak orekatzea espero zuen, horietako bakar batek ere gobernuaren agintea lortzea eragotziz. Baina, Hideyoshi 1598an hil eta gutxira, erregeordeak bi taldetan banatu ziren: Tokugawa alde batetik eta gainontzeko laurak bestetik. Gerra, baina, ez zen 1600 erdialderarte hasi, urte berean amaituz Sekigaharako guduan, Hideyori bizirik eta Osakako gazteluaren kontrolaz utzi zuen bake zail bat adostu zen.\nOrriaren azken aldaketa: 8 apirila 2016, 20:11.


Zuzenekoak egiteko gidatxo bat OBSrekin\n2021/04/17 sustatu.com -- Albiste originala ikusi\nModan daude zuzenekoak, Internet bidez streaming pertsonal bat antolatzea. Gida edo tutorial oso azaleko bat aurkezten dizuegu hemen. Funtsezkoa azaltzeko, zuzeneko bat egiteko, bi mutur teknologiko lotu behar dira; igorpen-seinale lortzeko egiteko software bat, eta hedapena bermatuko dizun plataforma bat.\nIgorpen edo seinalea sortzeko, gomendatzen dugu OBS, software aplikazio txukun bat. Software libre, indartsu eta doakoa; eta euskaratua dago. Hemengo irudian, ezarpenen interfazearen parte bat duzue:\nTelebistako errealizazio mahai baten tankera du OBSren interfazeak, eta kamera, kortinilla, irudi konbinatuak, trantsizioak eta abarrak kudeatzen uzten dizu. Norberaren irudia, iruzkingile sartzeko, edo aldi berean beste gonbidatu baten aurpegia eta hitzak sartzeko, konbinatu daiteke OBS bideokonferentziako plataforma batekin, adibidez Jitsirekin. Jitsi ireki eta bertan hitz egiten baduzu, ikus-entzunezko kanal hori OBSko iturreiatko baten gisa tratatu dezakezu. Berdin norbaitekin konferentzia egiten baduzu, sartu dadila laguna Jitsira, eta OBS bidez, sartuko duzu hango streaming-a zeure zuzenekora. Jitsi esaten dugun bezala, berdun Skype, Zoom edo beste edozein telekonferentzia sistemako irudiak erabil ditzakezu. Honako irudi honetan, ikusten da telekonferentzia leiho bat, ezkerretan goian, bi lagun, Segura Irratiko Iñigo eta Sustatuko Luistxo konferentzian ari dira, eta beraien irudi eta jarioa integratuta dago zuzenekoan:\nGoiko irudian, OBS bidez, beste bi elementu ere gehitu dira errealizazioan: bi logoak dituen irudia, eta beste programa bateko pantail1a integrazioa, kasu honetan Firefox nabigatzailea, zeren zuzenekoaren koxka da Interneteko eduki eta webgune batzuk erakustea. Eszenaren edukien antolakuntza hau edizio mahai itxura duen interfaze batek uzten dizu OBS-n, honako batek:\nHori, beraz, errealizazioaren partetik. Irteera eta hedapena da zuzenekoaren beste aldea. Horretarako OBSk aukera nagusi hauek eskaintzen dizkizu, baina dozenaka plataformara dago egokituta, ez bakarrik horietara.\nSegun erretransmisioa nondik egin nahi duzun (Twitch, Youtube edo dena delakoa), plataforma horietako batean konfiguratu beharko duzu. Youtuberen kasuan, zeure Youtube kanalean gako bat jaso behar duzu, eta hura ekarri OBS-ra, bertan itsasteko:\nTwitch asko erabiltzen hasi dira euskaldun batzuk, batez ere Game Erauntsiaren inguruko jendea, baina egin dezagun aldarri hemendik Youtuberen alde, ze Youtube Studio sistema, zuzenekoak antolatzekoa, euskaraz dago eta aukera txukunak ematen ditu zuzenekoa programatu eta zabaltzeko. Hona irudi bat:


Arrasateko Udalak 56.500 euro bideratu du 2020an Garapenerako Gobernuz Kanpoko Erakundeentzat — Arrasateko Udala\nArrasateko Udalak 56.500 euro bideratu du 2020an Garapenerako Gobernuz Kanpoko Erakundeentzat\n11 elkartek egin dute eskaera. Dirulaguntza hauen xedea da gobernuz kanpo erakundeen lana babestu eta sustatzea, garabidean lankidetza programak antolatu eta lortzeko, garatzeko bidean dauden herrialdeetako biztanleen baldintza sozio-ekonomikoak hobetze aldera.\nArrasateko Udalak 56.500 euro bideratuko du 2020an dirulaguntza eran Garapenerako Gobernuz Kanpoko Erakundeentzat. Dirulaguntza hauen xedea da gobernuz kanpo erakundeen lana babestu eta sustatzea, garabidean lankidetza programak antolatu eta lortzeko, garatzeko bidean dauden herrialdeetako biztanleen baldintza sozio-ekonomikoak hobetze aldera.\nDirulaguntza deialdia maiatzean egin zuen udalak, eta eskaerak aurkezteko epealdia luzatu zen uztail erdialdera arte. Epe barruan 11 elkartek egin dute eskaera. Dirulaguntzaren muga jarrita dago elkartearen gastuen % 50ean, gehienez 15.000 euro.\nDirulaguntza elkarte hauek jaso dute:\nAMS-MSH elkarteak, Nikaraguan dibertsitate funtzionala duten pertsonentzako prestakuntza zentroa eta etxea laguntzeko, 6.500 euro.\nAMSOGRA elkarteak, osasunari osoko arreta emateko sistema lokala indartzeko Nikaragua mendebaldeko landa komunitateetan, 6.200 euro.\nGarabide elkarteak, Amazigen eta euskaldunen arteko lankidetza esparrua jorratzeko, 4.900 euro.\nHarreman elkarteak, Mozanbikeko Niassa distrituan nekazaritza aktibazioaren garapena finkatu elikadura eta diru sarrerak hobetzeko, 6.200 euro.\nOscar Moreno Solidaritza Batzordeak, El Salvadorko nekazarien familien arnas eta biriketako gaixotasunak izateko arriskua eta ingurumen narriadura murrizteko, 4.000 euro.\nSerso San Viator elkarteak, Jutiapako (Honduras) herri mugimenduen autonomia indartzeko, 5.900 euro.\nONG Taupadak Elkarteak, Genero ekitatearen sustatzaileen sarea sendotzeko Bolivian, Maniqui garaiko tximan komunitateetan, 5.500 euro.\nZaporeak Solidario Garapenerako Elkarteak, Lesbosko (Grezia) errefuxiatuei elikadura duina eta elikagarria emateko eskubidea bermatzeko, 5.500 euro.\nAsociación Jorge Adolfo Freyter Romero elkarteak, Kolonbiako krimenen nazioarteko erantzukizuna bultzatzeko, 5.300 euro.\nONG Ayudemos a un niño elkarteak, hezkuntza proiektua garatzeko Nikaraguan, Jardin finkan, 4.000 euro.\nMisiones Diocesanas Vascas elkarteak, babesik gabeko giza taldeen elikagai larrialdiari buelta emateko, Bolivian koronabirusaren pandemiaren aurrean, 2.500 euro.


Olentzerori gutuna – Egizu elkartea\nGarai honetan denok idazten diogu gutuna Olentzerori, aurten zelan ibili garen eta datorren urterako zer nahi dugun eskatzeko. Gaur, Bizarra Lepoan Getxoko Euskara Elkarteak berea idatzi eta publikatu du; denon eskura ipini dute haien web gunean.\nEGIZUren izenean ere oso ondo pasatu egun hauetan eta urte berri on, berbalagunok, datorren urtera arte!\n(Bizarra Lepoanek, Getxoko euskaltegiekin batera EGIZU osatzen du. Bi elkarteen organigrama hemen.)\nEgizu Getxo Euskaldun elkartea2006-12-23T11:26:00+01:002006-12-23|berbalagunok|0 Comments


Palermoko hotelak - VIP eskoltarekin egoteko hotelik onenak\n13/09/2021 bidalita Jainkoak\nGozatu Palermoko hotel zoragarriez a Palermoko eskolta beste ez bezalako abentura bat izan daiteke. Ausartu Palermok zuretzat duen eskoltako neska batekin arratsalde zoragarri batez gozatzera.\nAukeraketa atalean, hainbat eskolta aurki ditzakezu Palermon; Neska hauek zure ondoan Palermoko Hoteletako edozein gauetan ondo pasatzeko prest daude zure ondoan.\nHotel egokienak zein diren jakiteko, Palermoko 5 hotel onenen zerrenda sortu dugu eskoltako hiriburu federala. Hotelen aukeraketa hau arretaz aukeratu zen haien dotorezia eta diskrezioagatik. Zuretzako hotel aukerarik egokienak zein diren irakurtzera gonbidatzen zaitugu.\nPalermoko hotel onenak eskoltarekin gozatzeko\nSinclair 2929 zenbakian dago, Palermo, C1425FRA Buenos Aires; Dazzler Polo-k bezeroei doako WiFi zerbitzua eskaintzen die hoteleko gune guztietan, taberna bat eta dekorazio dotorea duten gela argitsuak.\nPalermoko hotel honek bere bezeroei aparkaleku pribatua eta buffet gosaria eskaintzen die goizero. Hoteleko gela guztiek balkoia, aire girotua, pantaila lauko telebista, kable-kanalak, kutxa gotorra eta bainugela pribatua dituzte; bainuarekin edo dutxarekin. Gela batzuek minibar bat dute barne.\nHotel honen harrera 24 orduetan dago eskuragarri, autoen alokairu zerbitzua eta hiriko aireporturako transferentzia dute.\nPalermoko hotel hau Bonpland 2275 helbidean dago, Palermo, C1425FWC Buenos Aires. Palo Santo Hotelak aire girotua, altzariak, idazmahaia, pantaila lauko telebista eta kable bidezko gelak, kutxa gotorra, edaritegia, bainugela pribatua dituzten gelak ditu. eta suiteek hidromasaje bainuontzia dute.\nGozatu Palermoko eskoltarekin zure gela erosotasunean, gela guztiek balkoia dute hiriaren edo itxiturako lorategiaren ikuspegi ikusgarria eskaintzen dutenak. Gainera, inguruko taberna eta jatetxeetan denbora atsegina igaro dezakezu.\nHotel barruan kokatutako taberna eta jatetxea gomendatzen dugu; Kalera atera nahi ez baduzu, establezimendu hauek gela zerbitzua eskaintzen dute. Hotel honek garbitegi zerbitzua eskaintzen du eta harrera eguneko 24 orduetan dago zabalik. Horrez gain, ibilgailuen alokairua eta aireportuko transferentzia zerbitzua eskaintzen ditu.\n248 Finisterra Baez, 248, Palermo, 1426 Buenos Airesen dago. Palermoko hotela da, Las Cañitas-en kokatua, Palermoko VIP Lagun batekin bisitatzeko hainbat toki interesgarriak dituen herria.\nHotel honetako logelek doako Wi-Fi konexioa, pantaila lauko telebista, gako bidezko kanalak, aire girotua eta bainugela pribatua dituzte. Gonbidatuek hoteleko tabernan denbora atsegina igarotzeko aukera dute, atondoan edo terrazan.\nOstatutik zenbait bloketara, zaldiz ibiltzea nahi duten pertsonek Alemaniako Hipika Klubean egin dezakete; modu berean, bizikletan ibili, Golfera jolastu dezakete Argentinako Klubean. Palermoko eskoltarekin denbora atsegina igaro dezakezu inguruko edozein klub eta tabernatan.\n1828 Smart Boutique Hotela\nFray JSM De Oro 1828, Palermo, 1414 Buenos Aires-en dago. 1828 Smart Hotel Boutique-k dekorazio modernoa eskaintzen die bezeroei. Palermoko hotel honek kanpoko igerilekua, terraza solariumarekin, GYM, jatetxea doako gela zerbitzua eta WiFi ditu establezimenduko gune guztietan.\nOstatu zoragarri honetako gelek kalitate goreneko oheak, edaritegia, leiho intsonorizatuak, pantaila lauko telebista SMART, klimatizazioa, argi ilunak eta gortina elektronikoak dituzte; lainoaren aurkako ispiluak, edertasun tresnak, ile lehorgailua eta norberaren higiene artikuluak ditu.\nHotelak 24 orduko harrera du eta 10 minututara dago, oinez, Buenos Aireseko zoologikotik, errutinatik irten eta beste batekin partekatzeko plan alternatiboa. Argentinako eskolta beste garai bateko.\nBE Jardin Escondido By Coppolaren eskutik\nGorriti, 4746, Palermo, C1414BJL Buenos Airesen dago; Bourbon Exclusive Jardin Escondido By Coppolak gela dotoreak, lorategia eta igerilekua eskaintzen dizkie bezeroei.\nBourbon Exclusive Jardin Escondido By Coppolaren gelek altzari arinak eta luxuzkoak, aire girotua, pantaila lauko telebista eta kable bidezko kanalak dituzte; eta bainugela pribatua du.\nHotel honek gosaria eskaintzen die goizero logelaren tarifaren barruan; Era berean, aparkaleku pribatua du hoteletik gertu. Hau Palermoko hotelik onenetarikoa da Palermoko eskoltarekin plazer gau bat pasatzeko.\nIrakurri duzun bezala, Palermoko hotelak anitzak eta oso entretenigarriak dira. Elkarren artean ezberdinak direnez, hotel bakoitzak erakargarri bihurtzen ditu zerbitzuak plataforma honen bidez harremanetan jar zaitezkeen Argentinako ZABALZA edozeinekin gutizia gaua pasatzeko.\nBeste toki batzuetako hotelen berri jakitea gomendatzen dizugu; esaterako, Cañitas Hotelak u Hotelak Recoletan, eskoltarekin denbora atsegina igarotzeko ostatu ezin hobeak dituzten beste kokapen batzuk izan ohi dira.


Arma-baimena - Alemaniako abokatu konektatuta. Handiena lege-ataria.\nDiziplina-kudeaketa tekniko eta lidergoa: Definizioa eta desberdintasunak\nDo you know the Definizioa eta desberdintasunak diziplina-eta lanbide-lidergoa Liderrak ahalmena beren langileen prestakuntza Kasuan diziplina orientazio ikuskatzaile bat gutxiago da izaera tekniko, baina lidergo hori da, ahalmena, beren langile mugatu bat bakarrik, neurri edo ez guztietan instrukzioa. Tekniko lidergoa, gaitasun teknikoa, zuzendaritza eta teknika-gaiak Garrantzitsua tekniko lidergoa, enpatia eta komunikazio-trebetasunak onak dira ereEranskina: Alternatibak egokitzea, erantsita eta itxietan - zazpi lagin formulazio orain librea Pasatzeko deskargatu astero behin, hainbat ordu, zure E-Mailak bidez lan egiteko. Gure kontrol-zerrenda laguntzen duzu murrizteko eta denbora honetan, beraz, gehiago irabaziko duzu denbora beste zereginak.


Herri Ondarea :: Artoaren gaineko kontuak\nArtoak danak kamarotera eroaten zituen. Artoa kaxatan sartzen eben; labasua egin eta kaxatan sartu. Urun-zakua akabetan zanean, artoa errotara eroaten eben; zakukadea akabetan zanean, atzera beste bat. Olamuniaga (Olamine) errotara eroaten eben artoa. Leku askotatik ekarten eben artoa eihoteko horra. Anteparea euren etxearen atze guztian dago. Atze guztian dago ura errotan erabilteko.\nHilebetean be igual egoten ziran labasuak egiten: portalean artaburuak bota, zuritu, karpanetan ipini eta labea bete. Karpana gaztaina-materialagaz eginda egoten zan. Lehen zesteruak egoten ziran, eta eurek egiten zituen zestoak


Gilles Deleuze Mintzolan | Boligrafo gorria\nHasiera » Literatura » Gilles Deleuze Mintzolan\nGilles Deleuze Mintzolan\nLiteraturan, kazetaritzan, maiz entzun izan dut daukagun erronketako bat dela ahozko euskara, euskara ustez natural hori, nola eraman idatzira. Ez da faltatzen Auspoa bildumako libururen bat eredu gisa jarriko duenik eta ez dut ukatuko, euskaldun izateko estilo jakin bati txapela buruari bezain ongi egokitzen zaio sail horretako lan askotan aurki daitekeen idazkera –pertsonalki, Sebastian Salaberriaren Neronek tirako nizkin gomendatuko nuke–.\nBaina “ahozko” estilo horrek bere mugak ditu, ez da ondo egokitzen testuinguru askotara eta beraz, Gilles Deleuzek goiko bideoan apuntatzen duenari kasu egitea interesgarria da.\nEstiloa zer den esplikatzeko eskatzen diote eta Proust aipatuz, bete-betean asmatzen duela iruditzen zait: “Estilista bat da bere hizkuntzan atzerriko hizkuntza sortzen duen norbait”. Hizkuntzari tratamendu bat pasa behar zaio eta horrekin batera, hizkera puntu bateraino eraman non, musikarekin muga egiten duen.\nCéline jartzen du adibide Deleuzek eta seinalatzen du zein oker zeuden zera esaten zutenak: Gauaren muturrerainoko bidaiaren idazleak ahozko hizkera idatzira eraman zuela.\nAfera ez dela hainbeste euskara jator ahozkoa transkribatzen asmatzea; euskara ezinezko bat, bi… asko sortzea dela kontsigna.\nAsunto zaila izango da, Deleuzek kritikatzen dituen linguistak kale kantoi bakoitzean aurkitzen ditugula kontuan hartuta; eta konstatatuta, askok hemen uste dutela hizkuntza azkazalak bezain natural eta berezkoa dugula.\nJuan Luis Zabala | 2013 otsaila 1 at 10:56\nBa nik uste dut, Gorka, euskaraz “atzerriko hikuntza bat sortzeko” eta horrela estilo bat izateko, oso lagungarria izan daitekeela –derrigorrezkoa izan gabe, jakina– zuk “Errezligo euskara txinpartatsua” bataiatu zenuena.\nZuk idatzia da hau: “Non geratzen da Errezilgo euskara txinpartasua PlayStationeko jokoez hitz egiteko?” Nola non geratzen den? Oso baliagarria izan daiteke, eta oso bide ederra, play stationen unibertsoari edo azken belaunaldiko telefonia hiperkomunikatzaileari Errezilgo hizkeraren bizitasuna “aplikatzea”. Ezta Errezilera errepiderik ez balego ere! Nola iritsi zen hortaz Beñat haraino? Oinez? Googlemapez?\nDeleuze bizirik balego, euskaraz jakingo balu eta Iñaki Segurolaren testuak irakurri balitu, galdetu ahal izango genioke Iñaki Segurolak ba al duen estilorik. Eta hark ez baldin badu, edo Juan Garziak, edo Joxerra Garziak, edo Koldo Izagirrek, edo Itxaro Bordak, edo Iñigo Aranbarrik, edo Xabier Gantzarainek … zein arraiok duen. Tira, errezildar peto-petoa ez da horietako bakar bat ere, badakit, baina bueno, ulertzen da, ezta?\nHoriek denak, ahozkotasuna zuzenean idatzietara eramateko fantasia zoroa baztertuta\n–ezintasun horretaz askotan ohartarazi gaituzte idazle horietako askok, hain zuzen ere–, ahozkotasunaren azokatik astero pasatzen direla iruditzen zait niri, eta igartzen zaiela.\nEsan bezala –eta hau oso inportantea da–, derrigorrezkoa izan gabe.\nGorka Bereziartua | 2013 otsaila 4 at 12:58\nAupa Juan Luis, mila esker erantzunarengatik.\nUste dut erantzun honen parte bat egokiagoa izango zela aipatzen duzun aurreko artikuluan, ze, iruditzen zait bi kontu diferente nahasten ari zarela.\nPost hau ahozkotasuna idatzira eramateari buruzkoa denez, horri bakarrik helduko diot erantzun honetan. Eta bai, noski ahozkotasunaren azokatik pasa behar dela, ez al dut ba Salaberriaren liburua gomendatu?\nDiodana da, ahozko eredu jakin bat, deitu “Errezilgo euskara txinpartasua” nahi baduzu, ez dela batere erabilgarria segun eta zein testuingurutan. Ezin duzula, adibidez, narkotrafikante bat jarri horrela hizketan nobela batean; edo jarriz gero, narkotrafikante euskaldun peto bat izan behar duela. Bestelako euskara bat, atzerriko hizkuntza baten soinua edukiko lukeen euskara bat sortu behar duzu gainontzean.\nAdibidez, AEBetako filmak gaztelaniara bikoiztean langile klaseko afroamerikarren hizkera itzultzeko lexiko oso bat sortu dute, termino batzuk leku komun bihurtzeraino. Guk ez daukagu hori. Eta uste baldin badugu gangsta bat Imanol Lazkano bezala hizketan jar dezakegula, jai dugu.\nPortzierto, aipatzen dituzun idazle horietako askok bai lortzen dute aipatutako beste zera hori nire iritziz. Besterik da hori lortzearen atzean ahozko azokan erosketak egitea bakarrik ote dagoen, ala Deleuzek aipatzen duena, hizkuntzari tratamendu bat ematea. Nire ustez bigarrenetik gehiago du.\nJuan Luis Zabala | 2013 otsaila 6 at 20:07\nEsan zuen poetak: batak ez du bestea kentzen.\nKontuz zer esaten duzun • ZUZEU(e)k Kontuz zer esaten duzun bidalketan\nAne Maite Irazu(e)k Kontuz zer esaten duzun bidalketan


Auzoak zaharberritzen dauden eremuetan, hutsik dauden etxebizitzen zaharberritzea alokairuan jartzeko - Bilbao Gazte\nAuzoak zaharberritzen dauden eremuetan, hutsik dauden etxebizitzen zaharberritzea alokairuan jartzeko\n2017. urterako aurreikusita dagoen programa honen bitartez Surbisak diru-laguntza ildo bat bultzatzeko asmoa du Bilbon bere eskumeneko errehabilitazio eremuetan hutsik diren etxebizitzak birgaitzeko eta benetan okupaturik egoteko, 35 urtetik beherako gazteen ohiko etxebizitza alokatua izateko baldintzarekin.\nGazteei Bilbon etxebizitzak alokatzen laguntzea.\nErrehabilitazio-eremuetako biztanleriaren gaztetze-prozesua bultzatzea.\nPrograman ezarritako eskakizun bereziak betetzen dituzten 35 urtez azpiko Bilboko gazte egoiliarrak.\n2017an, Surbisak beharrezko diru-kopurua izan du honako programari laguntzeko: “Eraberritze-guneetan alokairurako etxebizitza hutsak eraberritzea”.\nHain zuzen Eraikinak eraberritzeko Dirulaguntzak arautzeko Oinarrietan, segurtasun eta mantentze-obretan zein irisgarritasun arlokoetan, honakoa gehitu du: diru-laguntzen titularrak ez da eraberritze bidean dagoen etxebizitzan erroldatuta egon behar, BETIERE etxebizitza alokatzeko programa publiko bati lagatzeko prest badago.\nHorrez gain, Eusko Jaurlaritzako etxebizitza barrutik eraberritzeko dirulaguntzak kudeatzen eta tramitatzen ditu leihatila bakar moduan, etxebizitza-programa publiko bati lagatzeko konpromisoaren baitan eta baldintza berberekin.\nArdatza: Zaharberritze planak


Lete it be — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Lete it be\nLete it be\nOier Gorosabel 2011/01/21 09:40\nHamen barriz, 12 minutotako entrebista osua dago, montau barik. Gustatzen jata, betiko tronpeta musikiaz biharrian, bizitza normaleko gauzetaz dihardualako. Bizkaittarrak ulietatik tirauko dabe gauza bat entzutzian, baiña... ura juandakuan ezin presia egitten hasi.\nXabier Leten herixotzia zala eta, bere herriko euskalgilliak hari eskindu zetsen urtero egitten daben azokia. Nere andria (Ane Lardi) be hortan ibiltzen da eta bideo hau prestau zeban amaiera ekittaldirako, bertako radixuan egindako entrebista inedito baten gaiñian. Oso politta geratu da nere ustez. Oiartzuarrez ulertzen ez dozuenendako, subtitulauta dago.\nHamen barriz, 12 minutotako entrebista osua dago, montau barik. Gustatzen jata, betiko tronpeta musikiaz biharrian, bizitza normaleko gauzetaz dihardualako. Bizkaittarrak ulietatik tirauko dabe gauza bat entzutzian, baiña... ura juan danian ezin hasi presia egitten.\nEntrebistia hamentxe entzun.\netiketak: oiartzun, xabier_lete\nOier, ba ni apur bat beldurtuta geratu nintzen Argian atera zuten elkarrizketa postumoarekin (http://www.argia.com/albistea/xabier-lete-ez-naiz-inoiz-iraultzailea-izan), ez nator bat ia ezertan. Lete artista izugarria da, baina miresten duzuna omentzeko modu onargarri bat izan daitekeenez kritika, pare bat arazo:\nLetek dio: "Bizitzaren une batean konturatu ginen plazerak eta gozamenak baino gehiago lotzen dituela bi pertsona gaixotasunak, sufrimenduak eta porrotak. Bizitzaren irakaspen sakonagoak dira".\nNire ustez, berriz, sakonagoa da gozamena sufrimendua baino. Oinazeak batzuetan sakontasun-inpresioa eragiten du, baina hori gertatzen da heriotzatik hurbilago dagoelako; bizitzarekin sakonago egiten du bat pozak oinazeak baino. Eta bikotekideak ez ditu zertan sendoago lotu gaixotasunak, sufrimenduak eta porrotak. Hori izan zen noski Leteren eta Lourdes Iriondoren esperientzia, baina ezin da unibertsalizatu. Hainbat eta hainbat dira sakontasunean barneratzen diren bideak, eta beste hainbeste dira bikotekideak uztartzeko lotzeko abenturak.\nBeste kontua: Leteren berbak: "Ez naiz ekoizpen handiko poeta izan ezta kantaria ere, baina ez diot garrantzirik ematen horri. Batzuetan pentsatzen jartzen naiz eta nire buruari galdetzen diot: Kantari batek zenbat kanta egin behar ditu? 60, 70, 80? Hortik gorakoak soberan daudela esango nuke. Nahikoa da, sei, zazpi edo zortzi diskorekin. Jacques Brelek hamar edo hamaika disko egin zituen. Ni alferragoa naiz. Dena den, uste dut, ekoizpen handiegia ere ez dela ona. Lehengoan irakurri nuen, ez dakit egia edo gezurra den, baina Bob Dylanek bostehun kanta inguru eginak dituela [450 bere webgunearen arabera]. Ez da posible pertsona batek barruan 500 kanta egiteko materialik izatea. 500ekin esan nahi duzuna 50ekin esan zenezake. Eta ez baduzu esan, ez duzu esango."\nBob Dylan pertsona bat da, eta 500 kanta baino gehiago dauzka barruan. Hogei urte bete baino lehen ekin zion kantagintzari. 70 inguru dauzka honezkero eta ikaragarri aldatu da. Entzun bestela 1964ko Live-ko Don't think twice it's all right (http://www.bobdylan.com/music/live-1964), biologiari dagokionez gorantz datorren bizipoz hori, bere burua aurkitzeko zorian dagoen artistaren alaitasuna doinuan...\neta ondoren adibidez 1997ko Tryin' to get to heaven (letrak: http://www.goddylan.com/Letra_TryinToGetToHeaven.htm; eta abestia: http://mp3lemon.org/song/321277/Tryin%27%20To%20Get%20To%20Heaven)\nBigarrena egiteko 60 urte inguru behar dituzu gutxienez, bizi indarra ahiturik, larregi erre izana, eta orduan, gainbehera orokorraren erdian, "uste duzunean dena galdu duzula/ohartzen zara oraindik pixka bat gehiago galdu dezakezula" abestu, bizitzak pitzaturiko ahots horrekin, bestela ez da sinesgarria\nBizialdi oso batek aldi eta buelta desberdin ugari dauzka, eta horietako bakoitzari etekina kanten bitartez era obsesiboan ateratzen ahaleginduz gero, Bob Dylan bezala, eta bere talentua edukita, ez da ezinezkoa 500 abesti hilezkor idaztera heltzea


Uberan - Euskal Idazleen Elkartea - Joxemari Iturralderen ia ehun haiku\nJoxemari Iturralderen ia ehun haiku\nUdaberria sutan: Ia ehun haiku liburua argitaratu du Joxemari Iturraldek, Pamiela etxearen eskutik. Azken hamarraldietan idatzitako hiru mila eta piko haikuen hautaketa bat da.\nUdaberria sutan: Ia ehun haiku liburua argitaratu du Joxemari Iturraldek, Pamiela etxearen eskutik, eta orain bi aste aurkeztu zuen, Donostiako Liburu Azokaren harira. Ibilbide oparoa egin du Iturraldek euskal literaturan: Pott bandan hasi zen, eta harrezkero hainbat generotako liburuak argitaratu ditu. Nolanahi ere, ezagutzen ez genion alderdi bat ekarri du oraingoan: bere estreinako poema-liburua argitaratu du, haikuz osatua hain zuzen ere.\nJoxe Anjel Irigarai Pamielako editoreak esan duenez, irakurleoi «berezia» iruditzen bazaigu ere, Iturraldek aspaldi-aspalditik idazten ditu halako poemak: bi milatik gora dauzka bilduak, eta hemen argitaratu dituenak –laurogeita hemeretzi dira– «sekulako hautaketa» baten ondorio dira.\nKultura bakoitzak badu bere poesia-moldea\nOda greziarrak, soneto italiarrak… eta japoniar haikuak. Iturralderen esanetan, kultura bakoitzaren ezaugarriek badute eragina hango literatur moldean. Halaxe da haikuaren kasuan ere. Octavio Pazek, haikuei eta oro har japoniar poesiari buruz hitz egitean, bi ezaugarri azpimarratzen zituen: trinkotasuna eta amaitu gabeko izaera (edo inperfekzioa).\n«Poema japoniar batek oso hitz gutxirekin esaten du intentsitate handiko zerbait»; kultura hispanoan, ordea, kontrakoa da: anplifikatzeko joera dago, Pazen arabera betiere. Bestalde, japoniarrek sinesten dute munduko gauzak iheskorrak direla, eta ezaugarri hori harrapatzen saiatzen dira haikuen bidez, efimerotasunean datzalakoan «edertasuna».\nMatsuo Baxo jotzen du haikuen fundatzailetzat; XVII. mendean eratu omen zituen. Haren lan batzuk euskaraz irakur daitezke: Lau bidaia liburuan (Igela, 1990; itzultzailea: Joseba Urteaga) eta Senez aldizkariko artikulu honetan (egilea: Ibon Uribarri).\nNola idatzi haikuak?\nArgi dago, beraz, haikuak ezin direla hola eta hola idatzi. Iturraldek, behintzat, haikuen idazketarako hiru arau funtsezkoak bete ditu bere poema guztietan. Lehenik, neurria: 5 / 7 / 5 silabako aleak dira denak. Bigarrenik, errimarik eza. Azkenik, poema guztietan agerrarazi du kigo deritzon elementua, urtaroa adierazten duen hitza.\n«Kigo hitzak gogorarazten digu naturaren parte garela». Oso modu zehatzean erabiltzen dute japoniarrek. Haikuan «liztorra agertuz gero, irakurle japoniarrak berehala ulertzen zuen udaberriaz ari zela poeta». Ondoren, kigoak bazuen bigarren geruza bat. Oreinaren adibidea azaldu du Iturraldek. Lehen geruzan, udazkena adierazten du; bigarren geruzan, berriz, gurasoek beren seme-alabekiko duten maitasuna, animalia horrek «mimo handiz zaintzen omen baititu bere kumeak». Iturralderen arabera, kigoren berezko esanahiak galtzen joan dira gure kulturan, baina hala ere berak araua errespetatu du aldiro.\nAspaldi idatzikoak argitaratzeko garaia\nSoldaduskan hasi zen Iturralde haikuak idazten, egoera hartan zaila baitzen poema luzeagoak idaztea, eta «efektu baltsamikoa» izan zuten egilearengan. Garai hartako bizpahiru ale bildu ditu liburuan. Mila eta bat haiku izeneko argitalpena ere prest dauka, euskaraz eta gaztelaniaz idatzitako poemekin.\nBestalde, han-hemen egindako literatur lantegietan asko landu ditu haikuak ikasleekin, jendeak poesiara erakartzeko modu aproposa direlakoan. Esaterako, Oñatiko udal liburutegiko idazketa-tailerrean halakoak franko egin dituzte, eta, dena ondo bidean, liburu bat argitaratuko dute udazkenean.


Txakurrarekin korrika egitera - Bizkaiko Hitza\nTxakurrarekin korrika egitera\n2022, apirilak 01 Albisteak, Bizkaia, Kirola 263\nTxakurra eta jabea soka luze batekin lotuta, korrika egiten. Hori da, funtsean, txakur krosa. Europako iparraldeko herrialdeetan sortu zen diziplina, lerak bultzatzen dituzten txakurren praktikatik eratorrita, eta han ditu, batik bat, ospea eta zaleak. Euskal Herrian ez da oso ezaguna, baina azken urteetan erabiltzaileen kopuruak gora egin du, Xabier Gonzalez Santamaria Deustuko Unibertsitateko Jarduera Fisikoaren eta Kirolaren Zientzietako irakasle eta ikertzailearen hitzetan. Joera horri hauspoa emateko, KorriCan programa pilotua sortu du.\nGonzalez egiten ari den doktorego tesiaren alde bat da egitasmoa, agiri sorta bat pilatzeaz gain, ikertutakoa praktikan jarri nahi zuelako. Eskola adinean daudenengan kirol horrekiko zaletasuna sortzea du helburu programak, hain zuzen: horretarako, Arrigorriagako institutuko DBHko 4. mailako ikasleek txakur kroseko lau saio izango dituzte datorren kurtsoan Heziketa Fisikoko irakasgaian, lehenik eta behin. Esku hartze horien emaitzak baloratu ondoren, eskolaz kanpoko talde bat eratuko dute: Ausartak Amarok Txakur Trail Mendi Eskola. Aurrera begira, egitasmoa Bizkaia osora hedatzeko asmoa dute.\nMaterial zehatza behar denez, eta garestia denez —150 euro inguru balio du kit bakoitzak—, akordio batera heldu dira Non-stop Dogwear Norvegiako markarekin, eta materiala mailegatzeko aukera emango diete parte hartzaileei. Horrez gain, beste laguntzaile batzuk izango ditu KorriCanek: zehazki, Bizkaiko Foru Aldundia, Deustuko Unibertsitatea, Arrigorriagako Udala eta institutua, Bizkaiko Neguko Kirolen Federazioa, Neguko eta Mendiko Amarok Txakurkros kirol kluba eta Arrigorriagako Ausartak kirol eta aisialdi elkartea.\nTxakur krosak onurak dituela dio Gonzalezek. “Osasuna ongizate fisikoa, psikologikoa eta soziala da, eta uste dut praktika horrekin lor daitekeela”. Lor dezake bai jabeak, baita txakurrak ere, hark dioenez. Kirola egitearen abantailak eskaintzen ditu txakur krosak; gainera, errazago zaletzea eragiten du, txakurrarekin batera joateagatik. Ikerlariak berak bizi izan du: orain dela sei urte hasi zen kirol hori praktikatzen, lagun baten gomendioari kasu eginda, eta, harrezkero, “motibazio handiagoa” du mendira joateko eta kirola egiteko.\nTxakurrari ere egiten dio ekarpena; aintzat izanda, gainera, gaur egun askok ez dutela behar adina kirol egiten, Gonzalezen arabera. “Ordu erdi bateko entrenamenduarekin eman diezaiokegu txakurrari behar duen gutxieneko jarduera fisikoa”. Halaber, haiek lasaitzeko ere eraginkorra da; areago, hezteko erabiltzen du Amarok klub eta hezkuntza eskolak, esaterako. “Urduriak diren txakurrei aparteko energia baretzen zaie txakur krosa egin ondoren. Emozionalki orekatzeko ere oso jarduera ona da”.\nEra berean, txakurraren eta jabearen arteko lotura “guztiz” aldatzen dela nabarmendu du ikerlariak. “Txakurra beti joango da jabea baino azkarrago”, Gonzalezek dioenez. Erresistentzia handiko animaliak dira, zenbat eta kirol gehiago egin, orduan eta gehiago eskatzen dutenak, eta, hori horrela, sokari lotutako bien erritmoa orekatzea da gakoa, entrenamenduen bidez. “Hasieran, beti ahalik eta lasterren joaten saiatu behar da, txakurra frenatuta joan ez dadin, eta gero dosifikatuz joan behar da. Txakurrak ez daki dosifikatzen, baina ikas dezake”, esan du Deustuko Unibertsitateko irakasleak.\nEdozein txakur arrazarekin batera praktikatu daiteke kirola, baina, betiere, oinarrizko kontu batzuk aintzat hartuta. KorriCan ekinbidean, ikasleek aukera izango dute euren txakurrekin korrika egiteko, albaitari batek haiek aztertu eta oniritzia ematekotan. Gainera, Julen Garcia Amarokeko hezitzaileak ere parte hartuko du proiektuan, eta hark ere kontrolatuko du animalien egoera.\nOrobat, animaliak babesten dituzten bi elkarterekin egingo dute lan —APA SOS Bilbao eta Weimaraner Rescue—, eta hango txakur batzuek ere parte hartuko dute; besteak beste, ehiza txakurrek, “ikus dezaten adopzioan dauden txakur batzuk oso onak direla kirol horretarako”. Ildo beretik, adopzioa ere sustatzeko asmoa dute, eta txakur horiek adoptatzeko aukera izango dute parte hartzaileek.\nOinarrian, txakurrekin kirola egitea da KorriCanen asmoa, baina horiek tresna bezala erabili gabe, txakurrarekiko zaintza, enpatia, erantzukizuna eta errespetua lantzea ere baduelako jomuga. Hala, hastapen ikastaro batzuk emango dizkiete parte hartzaileei.


Herritarrek eginiko lanari esker Iruneko sei haur eskoletan euskaraz\nHerritarrek eginiko lanari esker, Iruñeko sei haur eskoletan euskaraz\n2017, otsailak 6\nUrte luzez Iruñeko haur eskoletako gurasoek eta euskalgintzako kideek egindako ahalegin eta akuilu lanaren ondorioz, Iruñeko Udalak eta Nafarroako Gobernuak euskarazko lau haur eskola berri zabaldu dituzte. Eskaintza (17 haur eskoletatik 5 euskaraz eta beste bat euskaraz titiko haurrentzat soilik), halere, ez da nahikoa belaunaldi berriei euskararen ezagutza bermatzeko.\nEuren seme-alabak euskaraz eskolatu nahi izan dituzten 0-3 urte bitarteko haurren gurasoek 30 urte luzez borrokatu behar izan dute nahi zuten ereduan eskolatu ahal izateko; ordutegiak moldatu, umeak autoan sartu eta kilometroak egin, e.a. Hori edo gaztelaniazko eredura eraman 2016. urtera arte bi haur eskola besterik ez zegoelako euskaraz Iruñean.\nUrte horietan guztietan haur horien gurasoek, euskalgintzako kideen laguntzaz, behin eta berriz aldarrikatu dute euskarazko haur eskola euren seme-alabentzat, eta Iruñeko Udala eta Nafarroako Gobernuarengana hainbatetan zuzendu dira euren eskubideak bermatu zitezen exigituz (kontzentrazioak, sinadura bilketak, kalejirak, agerraldiak). Erakundeek, halere, entzungor egin diete, familia horien bizimodua izugarri zailduz eta euren hizkuntza-eskubideak sistematikoki urratuz.\n2016. urtean Iruñeko Udalak euskarazko murgiltze eredua bi haur eskola gehiagotara hedatzeko urratsa eman zuen (guztira 4). Berriki Nafarroako Gobernuak kudeatzen dituen 5 haur eskoletatik bitan euskarazko eskaintza zabaltzea lortu du gurasoek, euskalgintzak eta sindikatuek osatzen duten Alde Zaharrean Haur Eskola Euskaraz plataformak. Urteetako bidegabekeria zuzentzen hasteko norabide egokian emandako urratsa. Baina ez nahikoa.\nOraindik ere hainbat familiek haien haurrak euskaraz eskolatzeko eskubiderik gabe jarraitzen dute, eta horri irtenbidea lehenbailehen eman beharko diote erakunde publikoek. Izan ere, euren betebeharra baita herritarren hizkuntza-eskubideak bermatzea, eta horretarako familia guztiei euren seme-alabak euskaraz eta etxetik hurbil eskolatzeko eskubidea eskaini behar zaie. Hizkuntza-eskubideez, justizia sozialaz eta aukera berdintasunaz ari gara.